**Smjernice za implementaciju**

**kurikula međupredmetne teme Građanski odgoj i obrazovanje**



Zagreb, rujan 2024.

© Ministarstvo znanosti, obrazovanja i mladih Republike Hrvatske

Donje Svetice 38, 10000 Zagreb, Hrvatska

Tel.: +385 (0) 1 4569 000

E-pošta: kabinet@mzom.hr

URL: <https://mzom.gov.hr>

**SADRŽAJ**

[1. Uvod u međupredmetnu temu Građanski odgoj i obrazovanje 1](#_Toc175953431)

[1.1. Opis međupredmetne teme Građanski odgoj i obrazovanje 1](#_Toc175953432)

[1.2. Opis domena međupredmetne teme Građanski odgoj i obrazovanje 1](#_Toc175953433)

[2. Važnost i uloga međupredmetne teme u odgojno-obrazovnom sustavu 2](#_Toc175953434)

[3. Povezanost međupredmetne teme s predmetnim područjima 3](#_Toc175953435)

[4. Primjeri tema i aktivnosti za ostvarivanje očekivanja međupredmetne teme 6](#_Toc175953436)

[4.1. Prvi razred osnovne škole 6](#_Toc175953437)

[4.2. Drugi razred osnovne škole 25](#_Toc175953438)

[4.5. Peti razred osnovne škole 41](#_Toc175953439)

[4.6. Šesti razred osnovne škole 58](#_Toc175953440)

# 1. Uvod u međupredmetnu temu Gra**đanski odgoj i obrazovanje**

## Opis međupredmetne teme Građanski odgoj i obrazovanje

Međupredmetna tema Građanski odgoj i obrazovanje integrira znanja i vještine iz različitih predmeta u jedinstvenu cjelinu. Cilj je stvoriti holističko i smisleno iskustvo učenja koje prelazi granice tradicionalnih oblika poučavanja i povezuje različita područja razvoja cjelovitog građanina. Ključni aspekti učenja ove međupredmetne temu uključuju: dublje razumijevanje problematike međupredmetne teme, razvoj kritičkog mišljenja, komunikacijske vještine i pripremu za stvarni svijet.

Građanski odgoj i obrazovanje priprema učenike[[1]](#footnote-2) za aktivnu ulogu u društvu poznavanjem ljudskih prava, demokratskih principa i vještina kritičkog mišljenja te komunikacije. Neke su od ključnih tema u ovom području: ljudska prava, demokracija i politički sustavi, odgovornost i građansko sudjelovanje, rješavanje sukoba i mirotvorstvo, doprinos zajedničkom dobru i održivost. Oblici rada, nastavne strategije i metode u međupredmetnoj temi Građanski odgoju i obrazovanje uključuju suradničko i iskustveno učenje, učenje istraživanjem i analizom te učenje izvan škole, prvenstveno u lokalnoj zajednici.

Važnost međupredmetne teme Građanskog odgoja i obrazovanja ogleda se u razvoju vještina potrebnih za život u demokratskom društvu, stjecanju znanja, stavova i vrijednosti za aktivno građanstvo te povezivanju učenja u školi i izvan nje. Uključivanje učenika u praktične aktivnosti, poput sudjelovanja u demokratskim procesima, ključno je za postizanje ovih ciljeva.

## Opis domena međupredmetne teme Građanski odgoj i obrazovanje

Međusobnim integriranjem očekivanja triju ključnih domena ostvaruju se ciljevi učenja i poučavanja međupredmetne teme Građanski odgoj i obrazovanje. Poučavanjem u formalnom obrazovanju, neformalnome i informalnom učenju stječu se znanja i vještine te se oblikuju stavovi važni za cjeloživotno učenje građana.

*Domena Ljudska prava*

Ljudska prava neophodan su preduvjet razvoja demokratskog društva u kojem učenici sudjeluju u aktivnostima važnim za osobni razvoj i razvoj društva. Domena Ljudska prava podrazumijeva usvajanje znanja, stjecanje vještina i razvijanje stavova u kontekstu upoznavanja i prakticiranja dječjih i ljudskih prava u društvu. Učenici upoznaju načine ostvarivanja svojih prava na konkretnim primjerima iz svakodnevnog života. Razumiju i mogu primijeniti instrumente i mehanizme zaštite dječjih i ljudskih prava te prihvaćaju različitost kao značajku identiteta svakog pojedinca.

*Domena Demokracija*

Demokracija, promatrana kao model odlučivanja u zajednici, obuhvaća uključivanje učenika u procese stvaranja i provođenja pravila u svrhu promicanja jednakosti i uvažavanja različitosti u zajednici i društvu. Najveći dio učenja o demokraciji obuhvaća znanja, vještine i stavove o demokratskoj vlasti kao i kritički stav prema nepoštovanju demokracije i primjeni odgovarajućih mehanizama zaštite. Učenici primjereno svojoj dobi upoznaju načine i mogućnosti sudjelovanja u političkim odlukama u zajednici kojoj pripadaju te upoznaju strukturu vlasti u Republici Hrvatskoj i položaj Republike Hrvatske u Europskoj uniji. Analiziraju i prosuđuju učinkovitost demokratskog ustroja s gledišta građanina.

*Domena Društvena zajednica*

Sadržaji domene Društvena zajednica učenika usmjeravaju na aktivno djelovanje u zajednici. Društvenom participacijom učenik stječe znanja, razvija vještine i oblikuje stavove o važnosti usklađivanja osobnih i zajedničkih interesa u zajednici, doprinosu zajedničkom dobru, istodobno reagirajući na društvenu isključenost aktivnim sudjelovanjem u zajednici. Komunikacijskim procesima i vještinama pregovaranja priprema se za uspješno djelovanje, za uočavanje problema u zajednici, istraživanje, predlaganje rješenja i uključivanje u različite aktivnosti.

# 2. Važnost i uloga međupredmetne teme u odgojno-obrazovnom sustavu

Građanski odgoj i obrazovanje pruža potporu djeci i mladima na putu prema preuzimanju uloge informiranih, odgovornih, aktivnih i kompetentnih građana, spremnih preuzeti odgovornost za sebe, svoju užu i širu zajednicu. Građanska kompetencija, jedna od ključnih za cjeloživotno učenje prema preporukama Vijeća Europe (2018.), uključuje znanja o ljudskim pravima, političkim konceptima, procesima i političkim sustavima te obilježjima demokratske zajednice i načinima sudjelovanja u njezinu političkom i društvenom životu. Učenici razvijaju građansku kompetenciju aktivnostima usmjerenim na razumijevanje multikulturne i društveno-gospodarske dimenzije uočavajući kako nacionalni kulturni identitet pridonosi obogaćivanju globalnoga, europskog identiteta. Prateći globalne društvene pokrete, osvješćuju njihove uzroke i učinke.

Učenjem i poučavanjem međupredmetne teme Građanski odgoj i obrazovanje stječu se suradničke vještine u okviru građanske kompetencije usmjerene na učinkovitu suradnju s drugima u svrhu općega ili javnog interesa. Navedenim se procesima razvijaju generičke kompetencije poput kritičkog mišljenja i rješavanja problema, kao i vještine argumentiranja i proaktivnog sudjelovanja u aktivnostima zajednice. Usporedbom tradicionalnih i novih oblika medija, interakcijom s njima te razumijevanjem njihove uloge i funkcija učenici ujedno razvijaju medijsku pismenost i kritički stav prema medijima.

Promicanjem vrijednosti ljudskih prava poput dostojanstva, slobode, ravnopravnosti i solidarnosti uspostavljaju se i njeguju demokratska načela u školi i izvan nje, razvija kritičko mišljenje i debatne vještine, kao i komunikacijske vještine potrebne za društveno i političko, konstruktivno sudjelovanje u okviru aktivnoga građanstva. Konstruktivno sudjelovanje uključuje spremnost na demokratsko odlučivanje, podupiranje društvene i kulturne raznolikosti i socijalne kohezije, održivih načina života, promicanja kulture mira i nenasilja. Poticanje međukulturnog dijaloga u školama i uvažavanje drugog i drukčijeg nužno je za prevladavanje predrasuda, kao i za osiguravanje socijalne pravde i pravednosti. Važno je da učenici u školi, sudjelujući u procesima odlučivanja, osvijeste kako demokracija podrazumijeva ne samo prava i slobode, već i dužnosti i ograničenja.

Jačanje građanske kompetencije čini školu uređenijom zajednicom jer se vrijednosti aktivnog građanstva prenose na kulturu škole (školski etos) te na planiranje, praćenje i vrednovanje učenja i poučavanja, u konačnici unaprjeđujući motivaciju i postignuća. Značaj Građanskog odgoja i obrazovanja ogleda se i u približavanju civilnom društvu otvaranjem škole lokalnoj zajednici te pripremanjem učenika za aktivno sudjelovanje u demokratskom odlučivanju.

# 3. Povezanost međupredmetne teme s predmetnim područjima

Integriranim poučavanjem međupredmetne teme Građanski odgoj i obrazovanje učenici usvajaju različita znanja, razvijaju vještine i vrijednosti te oblikuju stavove. Povezanost međupredmetne teme ostvaruje se sa svim predmetnim područjima: Jezično-komunikacijskim, Prirodoslovnim, Matematičkim, Društveno-humanističkim, Tehničkim i informatičkim, Umjetničkim i Tjelesnim i zdravstvenim područjem*.* Interdisciplinarnošću se osigurava širi pristup svim temama kao i socijalna interakcija učenika, kao temelj Građanskog odgoja i obrazovanja.

**Jezično-komunikacijsko područje**

Jezik je sredstvo sporazumijevanja i upoznavanja svijeta koji nas okružuje. Učeći jezik, učenik razvija komunikacijske vještine i ovladava temeljnim jezičnim djelatnostima slušanja, govorenja, čitanja i pisanja te njihovim međudjelovanjem stvara pisane i govorne tekstove različitih struktura i sadržaja, bogati i razvija aktivan rječnik. Rabi različite izvore sadržaja i informacija te o njima kritički promišlja, procjenjuje njihovu istinitost, korisnost i pouzdanost, samostalno rješava probleme i donosi odluke. Komunikacijom razvija vlastiti jezično-kulturni i nacionalni identitet, a upoznavanjem i čuvanjem kulturno-povijesne baštine izgrađuje vlastiti svjetonazor te njeguje moralne i estetske vrijednosti. Različitim aktivnostima učenik stječe vještine komuniciranja u različitim društvenim situacijama, upoznaje stajališta i ponašanja drugih, sudjeluje u stvaranju povjerenja i empatije, poštovanju i uvažavanju različitosti, prevladavanju stereotipa i predrasuda. Povezanost se očituje i u sadržajima kojima učenik usvaja, propituje i aktivno promišlja o svojim pravima i mogućnostima djelovanja u društvenoj zajednici, o njihovu kršenju, zaštiti i očuvanju. Pojedinac izrasta u odgovornoga i društveno aktivnog građanina koji je spreman suočiti se s izazovima suvremenog društva u kojem živi i djeluje.

**Prirodoslovno područje**

Međupredmetna tema Građanski odgoj i obrazovanje povezana je s ciljevima te svim makrokonceptima prirodoslovnog područja kurikula[[2]](#footnote-3). Učenjem i poučavanjem prirodoslovlja razvija se prirodoznanstvena pismenost, važna za donošenje odluka u svakodnevnom životu i radu, u životu lokalne zajednice te u kreiranju odgovora na suvremene izazove, od lokalne do globalne razine. Prirodoznanstveno pismeni učenici odgovorno će se ponašati prema prirodi i zajednici, zastupajući vlastito mišljenje i stavove. Usađivanjem vrijednosti znanstvenoga i inovativnog načina razmišljanja ostvaruju se preduvjeti za odgovorno sudjelovanje u promjeni prirodnoga i fizičkog svijeta te spremnost za postavljanje pitanja o uzrocima i posljedicama pojava u promjenjivom svijetu u kojem učenici žive. Povezivanje međupredmetne teme Građanski odgoj i obrazovanje s prirodoslovnim područjem pridonosi razvijanju sposobnosti rješavanja problema na temelju znanstvenih činjenica, uzimajući u obzir etičke i društvene posljedice odluka, razumijevanju različitosti kao i spremnosti vlastitog uključivanja u pojedine oblike brige za održivost prostora, ljudi i zajednica.

**Matematičko područje**

Povezivanje međupredmetne teme Građanski odgoj i obrazovanje s matematičkim područjem pruža učenicima sveobuhvatnije razumijevanje utjecaja matematike na društvo i svijet u cjelini te na to kako društveni koncepti utječu na matematičke principe i praksu. Povezujući ova dva područja, možemo potaknuti učenike na kritičko promišljanje o matematičkim konceptima u kontekstu društvenih problema i o društvenim problemima pomoću matematičkih modela i statistike.

Učenici se mogu koristiti matematičkim alatima za rješavanje društvenih problema kao što su siromaštvo, nejednakosti ili nedostatci resursa. Matematičko područje pomaže učenicima u istraživanju globalnih problema poput nacionalne/europske/svjetske ekonomije, demografije ili klimatskih promjena. Integracijom Građanskog odgoja i obrazovanja učenici mogu shvatiti kako navedeni problemi utječu na društvo i kako matematiku možemo iskoristiti za analizu i sintezu tih problema i pronalaženje odgovarajućih rješenja.

**Društveno-humanističko područje**

Svi makrokoncepti međupredmetne teme Građanski odgoj i obrazovanje povezani su s Društveno-humanističkim područjem. Integracijom međupredmetne teme Građanski odgoj i obrazovanje s Društveno-humanističkim područjem učenicima omogućujemo razumijevanje složenosti društvenih sustava, institucija i procesa u prošlosti i suvremenosti, osobnu, zavičajnu, hrvatsku, europsku i svjetsku povijest te međusoban utjecaj čovjeka i prostora u prošlosti i sadašnjosti. Učenici kritički promišljaju o različitim aspektima životnog prostora i njihovu utjecaju na pojedinca i zajednicu. Proučavanjem događaja potiče se rasprava o demokratskim vrijednostima, ljudskim pravima i građanskoj participaciji. Povezanost se očituje i u sadržajima koji zajedno promiču demokratske vrijednosti poput tolerancije, jednakosti, pravde, slobode i poštovanja ljudskih prava. Aktivnostima poput rasprava, istraživanja, analize izvora, suradničkog učenja i rješavanja problema kod učenika razvijamo socijalne i građanske vještine. Znanja, vještine i vrijednosti stečene ovakvim pristupom učenja temelj su za stvaranje odgovornog građanina koji je spreman odgovoriti na izazove suvremenog društva i aktivno sudjelovati u društvenome, kulturnom, ekonomskom i političkom razvoju zajednice u kojoj živi.

**Tehničko i informatičko područje**


Međupredmetna tema Građanski odgoj i obrazovanje usko je povezana s Tehničkim i informatičkim područjem. Učenici izravno susreću primjenu prirodnih zakonitosti koje su u osnovama tehničko-informatičkih kompetencija. Postavljene su da sustavnim, cjelovitim pristupom učenju i poučavanju potiču i razvijaju kod učenika temeljne kompetencije. One uključuju rješavanje problema i donošenje odluka, kritičko mišljenje, kreativnost i inovativnost, komunikaciju, suradnju, sigurno rukovanje alatima, uređajima i strojevima, učinkovitu i funkcionalnu uporabu tehnologije, razvijanje organizacijskih i prezentacijskih vještina, timski rad, razvijanje samopouzdanja, samostalnosti, argumentiranja u raspravama te upravljanje osobnim razvojem. Učenik u susretu s tehničko-informatičkim tvorevinama stječe, razvija i primjenjuje znanja, vještine i odgovornost. Učenici crtaju, obrađuju materijal, sastavljaju, pišu izvješća i izvode zaključke u odnosu na rezultate ispitivanja ili prema učincima samog rada.

**Umjetničko područje**

Umjetnosti kao jedinstven i kreativan mediji za izražavanje misli, osjećaja, stavova, iskustava i vrijednosti izravno se povezuju sa svim trima domenama kurikula međupredmetne teme Građanski odgoj i obrazovanje. Učenici se, sudjelujući u umjetničkim aktivnostima, senzibiliziraju za prihvaćanje različitosti kao odrednice identiteta istodobno prevladavajući stereotipe i predrasude. Umjetničkim izražavanjem, izvođenjem ili stvaranjem učenici imaju priliku oblikovati kulturni život uže i šire društvene zajednice stvarajući novu kulturnu zbilju. Proaktivno, umjetničko djelovanje u školi i izvan nje može postati moćan alat u pružanju angažiranog odgovora na uočene nejednakosti i nepravde. Razumijevanje te vrednovanje umjetničkih ostvarenja služi oblikovanju objektivnoga i argumentiranog stava prema različitim kulturnim i supkulturnim fenomenima. Učenje i poučavanje u umjetničkom području usmjereno je na oblikovanje vrijednosnih sustava učenika prema vizualnim, zvučnim, verbalnim, pisanim, kinestetskim i taktilnim informacijama iz okoline. Stvoreni vrijednosni sustavi utječu na oblikovanje osobnoga, društvenog i kulturnog identiteta, odnosno na cjelovit razvoj učenika. Odgoj i obrazovanje putem umjetnosti utemeljeni su na demokratskim načelima, poštovanju temeljnih prava i sloboda te na jednakosti i etičnosti u bilo kojemu umjetničkom izričaju. Umjetnost također potiče razvoj kritičkog mišljenja i kreativnosti kod učenika omogućujući im da se izraze na jedinstvene načine i unaprjeđuju svoje vještine i sposobnosti.

**Tjelesno i zdravstveno područje**


Tjelesna aktivnost potiče vrijednosti kao što su poštovanje, tolerancija, odgovornost i solidarnost, što su temeljna načela građanskog odgoja i obrazovanja. Sudjelujući u aktivnostima kao što su timski sportovi i grupne vježbe, učenici uče o važnosti suradnje, timskog rada i poštovanja pravila odražavajući principe građanskog angažmana. Štoviše, tjelesna aktivnost pruža prilike za društvenu interakciju i suradnju, bitne vještine za aktivno građanstvo. Uključivanjem tjelovježbe, osim što se fizički razvijaju, njeguju osjećaj građanske odgovornosti i angažmana u zajednici, pripremajući se za pozitivan doprinos društvu. Bavljenje sportskim aktivnostima poboljšava tjelesno i mentalno zdravlje potičući produktivniju interakciju u društvu. Sudjelovanje u sportu podiže samopoštovanje, što pozitivno utječe na samopouzdanje učenika i društvene interakcije. Tjelesni odgoj usađuje disciplinu, timski rad i vještine vodstva, koje su ključne za građanski angažman i odgovorno građanstvo. Izloženost građanskom obrazovanju uz sport priprema učenike da budu informirani i angažirani članovi društva promičući osjećaj građanske dužnosti.



*Slika 1. Povezanost međupredmetne teme Građanski odgoj i obrazovanje s predmetnim područjima*

# 4. Primjeri tema i aktivnosti za ostvarivanje očekivanja međupredmetne teme

Tablica 1. Teme po razredima



## 4.1. Prvi razred osnovne škole

**Tema: Dječja prava**

**Opis teme**

Cilj je nastavne teme upoznati osnovne pojmove vezane uz dječja prava. Učeći i poučavajući, potiče se razvijanje svijesti o važnosti dječjih prava u zajednici, odnosno svemu onom što dječja prava i dužnosti jesu, osvješćujući pritom učenicima povrede dječjih prava diljem svijeta i načine njihove zaštite. Sudjelujući u različitim aktivnostima, učenici osvješćuju pravo na odgovarajuću zdravstvenu zaštitu, hranu i pitku vodu, pravo na slobodno vrijeme, na igru i razonodu primjerenu dobi te na slobodno sudjelovanje u kulturno-umjetničkim aktivnostima uz promicanje vrlina i vrijednosti svakog pojedinca.

*Tablica 2. Očekivanja međupredmetne teme Građanski odgoj i obrazovanje i odgojno-obrazovnih ishoda po predmetnim područjima koji se ostvaruju u 1. razredu osnovne škole u okviru teme* Dječja prava

|  |  |  |
| --- | --- | --- |
| Odgojno-obrazovna očekivanja | Odgojno-obrazovno područje | Odgojno-obrazovni ishodi |
| Učenik:  goo A.1.1. Ponaša se u skladu s dječjim pravima u svakodnevnom životu.  goo A.1.2. Aktivno zastupa dječja prava. | Jezično-  komunikacijsko | OŠ HJ A.1.1. Učenik razgovara i govori u skladu s jezičnim razvojem izražavajući svoje potrebe, misli i osjećaje.  OŠ HJ B.1.1. Učenik izražava svoja zapažanja, misli i osjećaje nakon slušanja/čitanja književnoga teksta i povezuje ih s vlastitim iskustvom.  OŠ HJ B.1.4. Učenik se stvaralački izražava prema vlastitome interesu potaknut različitim iskustvima i doživljajima književnoga teksta.  STRANI JEZICI: Učenik upotrebljava učestale riječi oponašajući sustav glasova stranoga jezika.  Učenik razgovara s drugom osobom te s njom razmjenjuje naučene vrlo kratke i jednostavne rečenice.  Učenik prepoznaje osnovne obrasce uljudnoga ophođenja kulture ciljnog jezika.  Učenik govori riječi i vrlo kratke, uvježbane rečenice oponašajući izgovor i intonaciju govornoga modela. |
| Prirodoslovno | PRI OŠ B.1.2. Učenik povezuje životne navike s očuvanjem zdravlja i zaštitom okoliša. |
| Matematičko | MAT OŠ A.1.1. Opisuje i prikazuje količine prirodnim brojevima i nulom.  MAT OŠ C.1.1. Izdvaja i imenuje geometrijska tijela i likove i povezuje ih s oblicima objekata u okružju.  MAT OŠ C.1.2. Crta i razlikuje ravne i zakrivljene crte. |
| Društveno-humanističko | DIZ OŠ C.1.2. Učenik uspoređuje pravila, prava i dužnosti u domu, školi i mjestu.  OŠ SIJ B.1.1. Učenik objašnjava važnost pravila za funkcioniranje zajednice.  OŠ SIJ B.1.2. Učenik opisuje primjereno i neprimjereno ponašanje u različitim situacijama.  OŠ KV C.1.2. Učenik poštuje pravila dobroga ponašanja u obitelji i razredu, prepoznaje školu kao mjesto susreta, zajedništva, radosti i učenja.  OŠ KV D.1.3. Učenik prihvaća i poštuje učenike koji ne pripadaju Katoličkoj Crkvi. |
| Tehničko i informatičko | IDK OŠ A.1.1. Učenik se koristi internetom kao izvorom različitih informacija i sadržaja.  PV OŠ A.1.1. Učenik izrađuje tvorevinu prema uputama koristeći se različitim materijalima, priborom i alatima za rad.  PV OŠ A.1.2. Učenik izrađuje umjetničku tvorevinu prema ponuđenoj ideji i vlastitom dizajnu koristeći se različitim materijalima, priborom, alatima i tehnikama za rad.  PV OŠ C.1.1. Učenik primjenjuje osnovne vještine brige o sebi – organizira osobne stvari, pribor za rad i radno mjesto. |
| Umjetničko | OŠ GK B.1.1. Učenik sudjeluje u zajedničkoj izvedbi glazbe.  OŠ GK B.1.4. Učenik stvara/improvizira melodijske i ritamske cjeline te svira uz pjesme/brojalice koje izvodi.  OŠ GK C.1.1. Učenik na osnovu slušanja glazbe i aktivnog muziciranja prepoznaje različite uloge glazbe.  OŠ LK A.1.2. Učenik demonstrira poznavanje osobitosti različitih likovnih materijala i postupaka pri likovnom izražavanju. |
| Tjelesno i  zdravstveno | OŠ TZK A1.1. Izvodi prirodni način gibanja.  OŠ TZK A.1.2. Provodi jednostavne motoričke igre.  OŠ TZK D.1.2. Slijedi upute za rad i pravila motoričke igre. |

**Matematičko** **područje, Društveno-humanističko područje i Tehničko-informatičko područje**

**Ishodi aktivnosti**

Učenik prepoznaje pravila, prava i dužnosti u razrednoj zajednici, domu i mjestu u kojem živi.

Učenik navodi prava, pravila i dužnosti djece pomoću izrađenih tvorevina.

**Napomena:** Usvajanje odgojno-obrazovnih ishoda DIZ OŠ C.1.2., OŠ SIJ B.1.1. i OŠ SIJ B.1.2. preduvjet su uspješnog usvajanja ishoda niže opisanih aktivnosti.

**Opis aktivnosti**

Učitelj započinje aktivnost razgovorom o pravilima, pravima i dužnostima kako bi učenici razumjeli razliku između navedenih pojmova koje će usvojiti tijekom aktivnosti. Učenicima postavlja pitanja i dopunjava njihove odgovore primjerima za prava, pravila i dužnosti: *Što su pravila, a što prava?*, *Zašto postoje pravila?*, *Znaš li za neka dječja prava?*, *Navedi primjer.*, *Što su dužnosti?*, *Koje su vaše dužnosti u školi ili kod kuće?*, *Koje su dužnosti vaših roditelja?*

Učitelj nasumično podijeli učenicima šarene papirnate trakice (plave, zelene, žute, crvene, narančaste, ljubičaste…). Učenici se podijele u skupine (jedna skupina – jedna boja). Svaka skupina dobije uvodni zadatak. Jedna skupina razgovara o dječjim pravima, druga skupina o školskim i/ili obiteljskim dužnostima, treća skupina o školskim i/ili obiteljskim pravilima (više skupina može imati istu temu razgovora).

Prijedlozi pitanja za skupine:

Dječja prava: *Što su dječja prava?*, *Koja prava djeca imaju kod kuće?*, *Što možemo učiniti kad netko nije sretan ili je zbog nečeg tužan?*, *Zašto je važno imati prijatelje?*

Školske/obiteljske dužnosti: *Koje su vaše dužnosti kod kuće?*, *Koje poslove možete obavljati sami, a za koje trebate pomoć?*, *Zašto je važno da svaki član obitelji ima svoje dužnosti?*, *Koji vam je najdraži posao kod kuće i zašto?*

Školska/obiteljska pravila: *Zašto je važno slušati roditelje?*, *Koje je obiteljsko pravilo najvažnije?*, *Objasnite svoj odgovor.*, *Što trebate napraviti kad čujemo zvono za početak školskog sata?*, *Što učiniti ako primijetiš da netko krši školska pravila?*

Nakon 10-minutnog razgovora unutar skupine, uz učiteljevu se pomoć stvaraju nove skupine u kojima će biti po jedan učenik iz skupine koja je razgovarala o pravima, jedan iz skupine koja je razgovarala o pravilima i jedan iz skupine koja je razgovarala o dužnostima. Učitelj svakoj skupini dodjeljuje set kartica sa sličicama koje prikazuju različita dječja prava, pravila i dužnosti. Setovi nisu identični, odnosno učitelj svakoj skupini dodjeljuje određen broj kartica s pravima, pravilima i dužnostima. Svaka skupina treba razvrstati kartice na prava, pravila i dužnosti, prebrojiti koliko je kojih i ukupan broj upisati u tablicu.

Prijedlog:

**Pravila:** održavati učionicu čistom i urednom, poštovati pravila igre i prijatelje s kojim se igramo, pravilno odlagati otpad, pomagati drugima (starijima, prijateljima), čuvati svoju i tuđu imovinu.

**Prava:** pravo na obrazovanje, pravo na igru, pravo na brigu i ljubav, pravo na zdravstvenu zaštitu i pravilnu prehranu, pravo na izbor prijatelja, pravo na djetinjstvo bez zlostavljanja.

**Dužnosti:** poštovanje rasporeda sati i pravila u školi, pomaganje učitelju i prijateljima kada je potrebno, pomaganje roditeljima u obavljanju kućanskih poslova, briga o kućnim ljubimcima ako ih imamo, sudjelovanje u zajedničkim aktivnostima i događanjima u razredu, domu i mjestu u kojem živimo, briga o zajedničkim resursima, parkovima i igralištima.

**RADNI LISTIĆ**

RAZVRSTAJ SLIČICE S OBZIROM NA TO PRIKAZUJU LI PRAVILA, PRAVA ILI DUŽNOSTI.

U TABLICU NAPIŠI KOLIKO KOJIH SLIČICA IMA.


PRAVILA



PRAVA



DUŽNOSTI

Kartice kreirane pomoću AI-a u okviru digitalnog alata *Canva*, 2. 6. 2024.

*Tablica 3. Pravila, prava i dužnosti*

|  |  |  |
| --- | --- | --- |
| PRAVILA | PRAVA | DUŽNOSTI |
|  |  |  |

Nakon što učenici izvrše zadatak, učitelj svakoj skupini prikazuje rješenja, a učenici provode samovrednovanje. Učitelj refleksivnim razgovorom provjerava točnost rješenja i daje povratne informacije potičući učenike da razmisle o mogućim posljedicama nepoštovanja pravila, prava i dužnosti.

U završnoj aktivnosti učenici odabiru po jedno pravilo, pravo i dužnost iz svoje tablice te od različitih materijala izrade 2D štapne poruke. Potreban materijal i pribor: karton, hamer-papir, drveni štapić, kolaž-papir, flomasteri, vodene bojice, tempere itd.

Učenici prvo pripremaju radno mjesto prema uputama, koristeći se priborom za rad na pravilan i siguran način. Zatim izvode radnju prateći pokazane operacije rukovanja različitim materijalima i priborom za rad te izrađuju jednostavnu tvorevinu prema zadanim uputama.

Učitelj priprema osnovni oblik (kružni, pravokutni, oblik balona, srca...) na kojem učenici izrađuju štapnu poruku. Svaka je štapna poruka različita, primjerice, na jednoj je slika obitelji, na drugoj slika vode, na trećoj slika kako se djeca igraju. Poruke se izrađuju crtanjem ili pisanjem. Zatim na poleđinu poruke zalijepe drveni štapić.

Nakon izrade 2D štapnih poruka učenici predstavljaju svoj rad tako da navedu pravilo, pravo ili dužnost koje su odabrali te posljedice njihova nepoštovanja.



*Slika 1. Primjeri 2D štapnih poruka*

**Vrednovanje**

|  |  |
| --- | --- |
| SLAŽEM SE. DJELOMIČNO SE SLAŽEM. NE SLAŽEM SE. | |
| PROCIJENI SVOJE ZNANJE I RAZUMIJEVANJE I ZAOKRUŽI ODGOVARAJUĆI EMOTIKON. |  |
| NAVODIM TRI PRVILA KOJA SE ODNOSE NA MOJ RAZRED, DOM I MJESTO U KOJEM ŽIVIM. |  |
| NAVODIM TRI DJEČJA PRAVA. |  |
| NAVODIM TRI DUŽNOSTI KOJE IMAM U ŠKOLI, KOD KUĆE I U MJESTU U KOJEM ŽIVIM. |  |
| NAVODIM DVIJE POSLJEDICE NEPOŠTOVANJA RAZREDNIH PRAVILA. |  |
| NAVODIM DVIJE POSLJEDICE NEPOŠTOVANJA DJEČJIH PRAVA. |  |
| NAVODIM DVIJE POSLJEDICE NEPOŠTOVANJA DUŽNOSTI U ŠKOLI, KOD KUĆE I U MJESTU U KOJEM ŽIVIM. |  |

**Prirodoslovno područje**

**Ishodi aktivnosti**

Učenik prepoznaje kvalitetnu hranu, pitku vodu i zdravstvenu zaštitu kao osnovna dječja prava.

Učenik, uz učiteljevu pomoć, navodi primjere kršenja dječjih prava.

**Opis aktivnosti**

Sudjelujući u ovoj aktivnosti, učenici će moći navesti pojedina dječja prava, primjenjivati socijalnu osjetljivost i prepoznati primjere kršenja pojedinih dječjih prava u svakodnevnim situacijama.

Učenicima se pripremi kratak tekst koji govori o pothranjenosti stanovništva, odnosno djece diljem svijeta, nedostatku pitke vode i odgovarajuće zdravstvene zaštite. Učenicima se može prikazati i video koji govori o problemu nedostatka pitke vode, nestašici hrane i odgovarajuće zdravstvene skrbi: https://www.youtube.com/watch?v=mvbX93Y3WsM (pristupljeno 1. 6. 2024.).

**RADNI LISTIĆ**

DJEČJA PRAVA

PROČITAJ TEKST KOJI GOVORI O DJEČJIM PRAVIMA I ODGOVORI NA PITANJA.

DANAS U SVIJETU MNOGA DJECA NEMAJU DOVOLJNO PITKE VODE ZA SVOJE SVAKODNEVNE POTREBE. POSTOJE ZEMLJE U KOJIMA VIŠE OD POLOVICE STANOVNIŠTVA NEMA PRISTUP PITKOJ VODI. LJUDI SE ONDJE KORISTE VODOM IZ RIJEKA, JEZERA I MOČVARA. TA JE VODA ČESTO ONEČIŠĆENA. KADA LJUDI PIJU TAKVU VODU, RAZBOLE SE. U TIM ZEMLJAMA NEMA DOVOLJNO LIJEČNIKA I LIJEKOVA PA DJECA NE MOGU OZDRAVITI. U POJEDINIM JE ZEMLJAMA JAKO VRUĆE. ONDJE IMA MNOGO PUSTINJA U KOJIMA TLO NIJE PLODNO I NA NJEMU NE RASTU BILJKE. ZATO JE ONDJE NESTAŠICA HRANE I MNOGA DJECA SVAKODNEVNO GLADUJU. 

1. S KOJIM SE POTEŠKOĆAMA SVAKODNEVNO SUSREĆU DJECA KOJA SE SPOMINJU U TEKSTU?

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

2. OBOJI OBLAČIĆE U KOJIM PREPOZNAJEŠ DJEČJA PRAVA O KOJIMA SE GOVORI U TEKSTU.

KVALITETNA HRANA

DRUŽENJE

OBRAZOVANJE

IGRA

ZDRAVSTVENA ZAŠTITA

Nakon čitanja teksta i rješavanja zadataka u radnom listiću učenici se stavljaju u ulogu djece o kojoj se govori u tekstu i u paru izrađuju osobnu iskaznicu koja govori o navedenim problemima današnjice. Svaka osobna iskaznica na kraju treba sadržavati i jasnu poruku koja opisuje dječje pravo, primjerice, *Imam pravo na pitku vodu.*, *Imam pravo na kvalitetnu hranu.*, *Imam pravo na zdravstvenu zaštitu.* Učenici igraju igru uloga. Predstavljaju svoje osobne iskaznice glumeći djecu kojoj su narušena dječja prava pritom izgovarajući poruku temeljenu na dječjem pravu. Nakon igre uloga od izrađenih se osobnih iskaznica izrađuje razredni plakat (mozaik dječjih prava).

*Primjer osobne iskaznice*

ZOVEM SE MATEJ.

NEMAM SVAKI DAN DOVOLJNO PITKE VODE. MAMA SVAKI DAN SATIMA PJEŠAČI U SUSJEDNO SELO PO VODU.

**IMAM PRAVO NA PITKU VODU.**

Aktivnost se može provesti i tako da se učenicima ponude već izrađene kartice koje je potrebno dopuniti. Na osobnoj se iskaznici nalazi sličica koja predstavlja pojam koji je potrebno napisati na crtu.

ZOVEM SE: MATEJ

NEMAM DOVOLJNO PITKE VODE.

MAMA SVAKI DAN SATIMA PJEŠAČI U SUSJEDNO SELO PO VODU. ONDJE SE NALAZI PUMPA ZA VODU.

**IMAM PRAVO NA \_\_\_\_\_\_\_\_\_\_ \_\_\_\_\_\_\_\_.**



ZOVEM SE: IVANA

MOJE SE SELO NALAZI NA RUBU PUSTINJE. NEMAM DOVOLJNO HRANE I ČESTO GLADUJEM.

**IMAM PRAVO NA \_\_\_\_\_\_\_\_\_\_\_\_\_\_\_\_\_\_.**



ZOVEM SE: FRAN

PIO SAM ZAGAĐENU VODU I RAZBOLIO SE. ŽIVIM U ZEMLJI U KOJOJ NEMA DOVOLJNO LIJEČNIKA I LIJEKOVA. ZBOG TOGA SAM VEĆ DUGO BOLESTAN, A MAMA JE JAKO ZABRINUTA.

**IMAM PRAVO NA \_\_\_\_\_\_\_\_\_\_\_\_\_\_\_ I \_\_\_\_\_\_\_\_\_\_\_\_\_\_\_\_.**



Izvor fotografija na osobnim iskaznicama: [www.pixabay.com](http://www.pixabay.com) (pristupljeno 1. 6. 2024.)

Razgovor s učenicima potrebno je voditi i u smjeru uočavanja kršenja navedenih prava u njihovoj svakodnevici.

Predložena pitanja za vođeni razgovor:

1. *Poznaješ li djecu koja nemaju pitku vodu ili koja gladuju?*
2. *Jesi li u svojem okružju uočila/uočio kršenje kojeg od spomenutih dječjih prava?*

**Vrednovanje**

**Izlazna kartica**

1. NAVEDI DJEČJA PRAVA S KOJIM SI SE DANAS UPOZNALA/UPOZNAO.

2. OPIŠI VAŽNOST POŠTOVANJA NAVEDENIH PRAVA.

**Jezično-komunikacijsko, Umjetničko i Tjelesno i zdravstveno područje**

**Ishodi aktivnosti**

Učenik prepoznaje da svako dijete ima pravo na igru i društveni život.

Učenik se koristi pravom slobodnog izražavanja ističući svoje i vrijednosti svojih prijatelja pomoću likovnog izraza.

Učenik razlikuje pravo na slobodno izražavanje i dužnosti pri zajedničkom izvođenje glazbe.

Učenik navodi ustanove u kojima u svojoj sredini ima pravo sudjelovati u umjetničkom životu.

Učenik igrom povezuje različite prirodne oblike kretanja za ovladavanje prostorom i preprekama s pravima djeteta na obrazovanje, igru, zdravlje i sigurnost.

**Opis aktivnosti**

Uporabom dramskopedagoških metoda i postupaka učenici će navoditi dječja prava i osvijestiti postupke kada su prava povrijeđena. Igranjem uloga razvijat će i bogatiti rječnik, poštovati druge i razvijati suosjećanje. Učenike se, igrom uloga, stavlja u situacije u kojima je potrebno ponuditi moguće rješenje problema. Dramska igra pomaže izražavati osjećaje, oblikovati stavove te osvijestiti i razumjeti svoje i osjećaje drugih.

Navedene dramskopedagoške metode i postupci izborni su te se mogu prilagoditi učenicima i njihovim individualnim potrebama, kao i različitim oblicima učenja i poučavanja.

Uvodne su aktivnosti motivirajuće i u službi stvaranja poticajnog ozračja u procesu učenja i poučavanja.

**Hodaj kao...**

Učenici slobodno hodaju prostorom. Na učiteljev znak hodaju kao *žirafe, slonovi, majmuni, čimpanze, kornjače, rode, pelikani, žabe, zečevi, zmije...* Cilj je tijelom i načinom kretanja oponašati hodanje i pokrete zadane životinje.

**Predstavljanje u paru**

Učenici su podijeljeni u parove. Svaki učenik svojem paru ispriča tri zanimljivosti o sebi: što voli, čime se bavi u slobodno vrijeme i što ne voli. Svaki učenik treba zapamtiti pojedinosti koje je čuo i predstaviti svoj par (primjerice, *Ovo je Petar. Voli nogomet. U slobodno vrijeme skuplja sličice nogometaša. Ne voli kad netko vara u igri.*).

**Vođena mašta**

Učenici sjede zatvorenih očiju, slušaju i zamišljaju što im učitelj priča. U mašti odlaze na mjesto radnje iz priče.

Primjer priče:

*Nalazite se u gustoj šumi. Polako hodate malom stazom koja postaje sve uža i uža. Oko vas je sve zeleno. Rukama razmičete grane kako biste prošli. Lišće vas dodiruje po licu, glavi. Zaklanjate glavu rukama. Na trenutak zastanete i pogledate oko sebe. Dobro promotrite sve što je oko vas. Podignite pogled. Nebo se ne vidi od gustih krošanja. Poslušajte zvukove. Čuju se razne životinje. Čujete zujanje kukaca, cvrkut ptica, kreštanje, grebanje, neke potpuno nepoznate zvukove. U daljini čujete majmune. Nešto kljuca po drvetu pokraj vas, pogledajte što je to. Čujete i šuštanje lišća, strah vas je, netko dolazi. Čvrsto stisnite oči i brojite do pet. Kad otvorite oči, strah će nestati.*

Učenici otkrivaju svoje dojmove. Pričaju što su doživjeli i zamislili, kako su se osjećali. Opisuju mjesto iz svoje mašte.

Učenici će nakon učiteljeva čitanja polaznog teksta ***Ponosni slon***Jasmine Aleksandre Žiljak (Inni Mini, Zagreb 2003.) razgovarati o problemima kršenja nekih temeljnih dječjih prava (prava na prijatelje, igru i slobodu), koja će prepoznati u priči. Tijekom razgovora učitelj postavlja učenicima pitanja: *Što se dogodilo u šumi?*, *O čemu su razgovarale životinje?*, *Zašto su sazvale šumsko vijeće?*, *Koje su životinje došle na Šumsko vijeće?*, *Koja je bila glavna tema Šumskog vijeća?*, *Koja životinja nije dobila pozivnicu?*, *Zašto?*, *Koji su zakon izglasale životinje?*, *Kako se slon osjećao zbog toga?*, *Kako su se životinje ponašale prema njemu?*, *Što je odlučio napraviti?*, *Kamo je krenuo?*, *Koga je odlučio potražiti?*, *Koga je putem sreo?*, *Komu je putem pomogao?*, *Što se dogodilo kad je došao čarobnom leptiru?*, *Što je vidio kad je pogledao u jezero?*, *Kako se osjećao?*, *Što se dogodilo kad se vratio u svoju prašumu?*, *Koji je talent otkrio?*, *Što je* bodypaintin*g?*

Nakon čitanja i analize teksta slijede nove dramsko-pedagoške metode u svrhu osvješćivanja prava na igru i prijatelje. Moguće ih je izvoditi uz glazbenu pratnju.

**Vrući stolac**

Jedan učenik preuzima ulogu slona i sjeda na stolac. Ostali mu učenici postavljaju pitanja o tome kako se osjeća, bi li što promijenio na sebi, što voli, čime se bavi u slobodno vrijeme, zašto je odlučio potražiti pomoć čarobnog leptira... Učenik na vrućem stolcu odgovara iz uloge.

**Lanac / tunel misli**

Učenici stanu u dva reda, jedni nasuprot drugima. Učenik koji preuzme ulogu slona, prolazi između njih. Pri prvom prolasku kroz red svaki učenik treba zamisliti da je jedna životinja u prašumi i izreći jednu pogrdnu rečenicu slonu zbog njegova dugačkog nosa. Pri drugom prolasku učenici izgovaraju rečenice ohrabrenja malom slonu. Nakon obiju inačica igre učitelj s učenicima razgovara o osjećajima koji su se pojavili.

**Rečenice isprike**

Svaki učenik preuzima ulogu jedne životinje iz prašume, prilazi učeniku koji je preuzeo ulogu slona i ispričava se za nešto loše što mu je napravio. Treba smisliti čime ga je povrijedio (primjerice, *Ja sam zebra, žao mi je što sam te nazvala nosonjom.)*.

**Moj nos** – **moj ponos**

Učenici crtaju slona s velikom surlom. Dobivaju uputu da na surlu napišu nešto što im je važno, što vole, na što su ponosni, tko bi htjeli biti.

**Oslikavanje dijelova tijela svojeg prijatelja (nadlaktica/podlaktica) – *bodypainting***

Bojama za tijelo svaki učenik oslikava neki motiv svojem prijatelju na ruku.

**Vrednovanje**

Učitelj daje uputu učenicima o vrednovanju današnjih aktivnosti: *Zamislite da ste slon. Vaša je ruka surla, vaš nos. Pokažite svojom rukom/surlom koliko se slažete sa sljedećim tvrdnjama.*

*Surla/nos dolje – ne slažem se s tvrdnjom.*

*Surla/nos ravno – nisam sigurna/siguran.*

*Surla/nos gore – u potpunosti se slažem s tvrdnjom.*

Tvrdnje:

Svako dijete ima pravo na prijatelje i igru.

Ako je netko drukčiji od mene, ne može biti moj prijatelj.

Tijekom radionice osjećala/osjećao sam se ugodno.

Svaki učenik usmeno jednom rečenicom objasni svoje gledište.

**Prilog:** Ulomci teksta *PoNosni slon* Jasmine Aleksandre Žiljak

PoNosni slon

…Organizirao se sastanak za sve prašumske glave. Osim… za Slonove. Slonove nitko nije zvao... Slonovima nitko nije pozivnicu poslao… Životinje su odlučile ne pozvati Slonove *jer se Slonovi ionako u ljepotu ne razumiju, zna se, zbog surle, stražnjice i ogromnih ušiju.* Tako su o njima životinje govorile iza leđa tješeći se da su to činjenice kojima se nikog ne vrijeđa. I tako su sve Prašumske Životinje Minus Slonovi jednoglasno izglasale Zakon o ljepoti koji kaže: *Lijepi su oni nosovi poput lubenice, kruške ili bobe, a ostali su predugi, dakle, rugobe.*

– *Otići ću do Debelog Debla na rubu šume gdje živi Plavi Leptir Čarobnjak i zamolit ću ga da mi pomogne čarolijom smanjiti nos.* – dosjetio se Slonić Tvigi i veselo mahnuo repom. Krenuo je na put ohrabren, žustro koračajući svojim punašnim nogama.

Uskoro je na putu ugledao puno ptica kako leže na tlu jedna pokraj druge i raskriljenih krila uzdišu: – *Afa! Uf! Gdje je više taj jug? S hladnog Sjevera krenule smo na topli Jug, a put je bio jaaako dug. Tako smo umorne da ne možemo više letjeti iako do znaka na kojem piše Jug imaju još samo dva kilometra. Mi se ne možemo pomaknuti ni milimetra*. – *Ne brinite se, drage ptice, ja ću vam pomoći!* –uzbuđeno je povikao Slonić. Surlom je nježno podigao svaku ptičicu na svoja velika leđa i nekoliko velikodušnih koraka doveo ih do Juga. Njima je odmah bilo toplije oko srca, pa su sretno zacvrkutale: – *Hvala ti puno, SlonićuĆuĆu!* (…)

Slonić se umorio. Poželio je samo malo predahnuti uz jezero. Disati i bezbrižno gledati oblake… U njima je upravo prepoznao šlag pjenu, široku krošnju i slatku slonicu koja je zaljubljena baš u njega, baš onakvog kakav je…

*– Upomoć! Upomoć!* – vikao je malen dječak u jezeru bjesomučno pokušavajući dohvatiti obale. Slonić je brzo zakovitlao svoju surlu kao najdužu lijanu i bacio je dječaku koji se utapao. Snažnim trzajem izvukao je mališana na obalu. Dječak je zahvalno zagrlio jednu slonovsku nogu i dugo je nije puštao. Neko su vrijeme tako samo stajali i šutjeli. Onda je svatko otišao svojim putem. Oblaci su se nasmiješili. Slonica također. *– Gle! Eno Debelog Debla! Konačno!* – reče sam sebi Slonić ugledavši dom Plavog Leptira Čarobnjaka.

Tvigi nije morao Čarobnjaku ništa pričati jer on je imao posebne moći i već je znao koliko je teška ova slonovska tuga. *– Ispunit ću ti želju. Namazat ću ti surlu čarobnom kremom od ljekovitog lišća sa stabla Aripari i, nakon što izgovorim čarobne riječi, tvoja će surla postati surlica. Oh, sad sam se sjetio! Nemam više u svojoj tegli ni listića. Moram do stabla Aripari… Odmah se vraćam!* – reče Plavi Leptir.

I dok ga je Slonić čekao, pogled mu sleti na mirnu površinu jezera, glatku i caklu kao zrcalo. Na njoj ugleda svoj surlati profil i prvi se put u životu Sloniću svidio njegov lik. Na svoj nos više nije gledao kao na dvocijevnu sivu nosinu, već kao na Nešto posve Svoje… Osobno. Nešto kao na tuš u pustinji, pojas za spašavanje… i još puno toga.

–*To je moj nos. To je moj ponos!* – prošaptao je tiho. Bio je po-nosan. Ma, bio je i više od tog! Po-nosan + po-nosan = bio je Cijelo Ponosan, na sebe, na ono što jest. I na ono što bi mogao postati... I tako je Tvigi otišao od Čarobnjaka, prije no što mu je ovaj napravio čarobnu kremu. I to… Uzdignuta nosa!

Sljedećeg dana, kažu, vidjeli su istog Slona kako surlom i dugom metlom, umočenom u boju, slika po svojim leđima, kao kistom po platnu, najčudesniju sliku koju su prašumske oči ikad vidjele. Tvigi je otkrio svoj slikarski talent (koji je sigurno bio skriven negdje duboko u njegovu nosu) i počeo se strastveno baviti *bodypaintingom.* Oslikavao je svoje tijelo bojama koje je spravljao od cvijeća i lišća. I to ga je činilo sretnim. Neki su se stanovnici šume divili njegovoj umjetnosti. Neki nisu. Neki mu se više nisu rugali. Neki su mu se rugali još više. Slonić je našao jednog prijatelja, jednoga pravog prijatelja. I bio je sretan. Baš onako zapravo sretan. Više nije ni primjećivao svoj dugi nos. Možda ga zapravo nikad nije ni imao... (…)

**Opis druge aktivnosti**

**Potreban pribor i materijal:** papir u boji, flomasteri, škare i ljepilo.

Aktivnost *Cvijet vrlina* potiče prihvaćanje različitosti među učenicima. Učenici uočavaju vrijednosti, vrline i promiču razumijevanje različitosti u razrednoj zajednici. Aktivnost uključuje rad bojama i teksturama. Učenici se koriste tehnikama crtanja, bojanja, rezanja i lijepljenja te razvijaju svoje likovne vještine. Izrađujući zajednički plakat/pano, uče o važnosti suradnje i dijeljenja svojih radova s drugima.

*Uvod*

Razgovor o različitostima, svatko je od nas jedinstven i poseban. Što su to vrline?

Primjer iz razreda:

*Učiteljica Ana vesela je i strpljiva. Ona voli svoje učenike i uvijek im pomaže kad im je teško. Učiteljica Ana ima kratku smeđu kosu i nosi naočale. Njezini je učenici vole jer je uvijek spremna na šalu i igru.*

*Marko je dječak iz našeg razreda. On ima crnu kosu i smeđe oči. Marko je vrlo pametan i uvijek zna odgovore na pitanja. Njegovi ga prijatelji cijene jer je dobar učenik i uvijek im pomaže.*

*Lana je djevojčica koja ima plavu kosu i plave oči. Ona je tiha i povučena, ali ima veliko srce. Lana voli životinje i često pomaže u skloništu za pse. Prijatelji je vole zbog njezine dobrote i suosjećanja.*

*Ivan je dječak koji ima crvenu kosu i mnogo smeđih pjega po licu. On je vrlo energičan i uvijek spreman na igru. Ivan voli nogomet i često se igra s prijateljima na školskom igralištu.*

*Petra je djevojčica koja ima kratku crnu kosu i nosi naočale. Ona je odlična u matematici i uvijek pomaže drugima. Petra voli čitati knjige i često posuđuje knjige iz školske knjižnice.*

*Dario je dječak koji ima smeđu kosu i zelene oči. On je vrlo kreativan i voli crtati. Dario često organizira likovne radionice za svoje prijatelje. Ima i posebnu bilježnicu za crtanje.*

*Lucija je djevojčica koja ima dugu plavu kosu. Ona je vrlo društvena i uvijek ima mnogo prijatelja oko sebe. Lucija voli pjevati i često nastupa na školskim priredbama.*

*Mateo je dječak koji ima smeđu kosu i plave oči. On je vrlo hrabar i uvijek se bori za pravdu. Mateo voli superheroje i često se njima igra sa svojim prijateljima.*

Učenicima se podijele papiri u boji te im se i objasni da će svatko od njih napraviti svoj *Cvijet vrlina*. Svaka će latica predstavljati jednu vrlinu, odnosno osobinu koja ih čini jedinstvenima. Učenici zatim izrežu nekoliko latica od papira u boji. Na svaku laticu zapisuju jednu svoju vrlinu (primjerice, ljubaznost, hrabrost, prijateljstvo, strpljivost, zaigranost). U središnji dio cvijeta, izrezan u obliku kruga od papira druge boje, učenici pišu svoje ime. Nakon toga na njega lijepe latice.

*Predstavljanje*

Učenici predstavljaju cvijet koji su izradili, navode svoje vrline i povezuju ih s primjerima iz života.

Sve je cvjetove potrebno zalijepiti zajedno kako bi se stvorio zajednički razredni *Cvijet vrlina*. Ovaj plakat može biti izložen u učionici kao podsjetnik na vrijednosti i različitosti.

*Slika 2. Primjeri cvijeta vrlina*

**Vrednovanje**

Potaknuti učenike na razgovor o vlastitim i vrlinama svojih prijatelja. Primjeri pitanja za refleksiju: *Koje si vrline napisala/napisao na svojem cvijetu i zašto?*, *Što si naučila/naučio o drugim učenicima tijekom ove aktivnosti?*

**IZLAZNA KARTICA**

|  |  |
| --- | --- |
| OBJASNI ŠTO JE VRLINA. |  |
| MOJE SU VRLINE: |  |
| NABROJI TRI VRLINE SVOJE PRIJATELJICE / SVOJEG PRIJATELJA. |  |

**Opis treće aktivnosti**

Učenici pjevaju pjesmu *Mi smo djeca vesela* te jedni drugima individualno oblikuju glazbene ili plesne zadatke (*Svi činite kao ja, to me vrlo zabavlja...).* Slobodno se izražavajući, učenici spontano osvješćuju uloge solista, a usklađenim izvršavanjem drugog dijela zadatka (*Svi činimo kao ti, to nas vrlo veseli...*), preuzimaju ulogu odgovornog člana skupine. Kada svi iskušaju ulogu solista, potičemo ih na izražavanje mišljenja o sudjelovanju u glazbenim aktivnostima, slobodi koju imaju kao solisti i odgovornosti tijekom sudjelovanja u skupnom izvođenju. Sljedećim se pitanjima možemo koristiti kao poticajem: *Kako ste se osjećali izvodeći ovu pjesmu?*, *Što vam se više, a što manje svidjelo u izvedbi?*, *Što napraviti da izvedba bude još bolja?*

Nakon izvođenja glazbe učenici slušaju skladbu *Alla turca (Turski marš*) W. A. Mozarta te, koristeći se tjeloglazbom, slobodno izražavaju vlastiti doživljaj skladbe. Zatim ih se potiče na navođenje najbližih mjesta na kojima se takva, ali i druga glazbena, plesna i ostala umjetnička ostvarenja mogu doživjeti. Učenici u skupinama izrađuju plakat *Umjetnost oko nas* pomoću unaprijed pripremljenih materijala, fotografija te kartica s nazivima kulturno-umjetničkih ustanova u zajednici.

**Vrednovanje**

Učenici pripremaju i uvježbavaju pjesmu *Mi smo djeca vesela* te je javno izvode. U solističkim se dijelovima slobodno koriste različitim elementima izraza (pjevanje, pokret, ples, tjeloglazba). Nakon izvedbe koriste se tablicom samoprocjene za vrednovanje sebe kao solista i sebe kao člana skupine.

|  |  |  |  |
| --- | --- | --- | --- |
| **POKAŽI KOLIKO...** | Slika na kojoj se prikazuje ukrasni isječci, umjetničko djelo, ilustracija  Opis je automatski generiran uz srednju pouzdanost |  |  |
| …SVI ČINE KAO JA (SOLIST) I TO ME VRLO ZABAVLJA. |  |  |  |
| …JA RADIM KAO SVI (U SKUPINI) I TO ME VRLO VESELI. |  |  |  |
| …JE VAŽNO BITI SOLIST I ČLAN SKUPINE. |  |  |  |

**Opis četvrte aktivnosti**

**Potreban pribor i materijal:** obruči, vijače, loptice, košare, strunjače, papir, flomasteri.

*Poligon dječjih prava*aktivnost je namijenjena razvoju motoričkih sposobnosti djece i podizanju svijesti o njihovim pravima. Uključuje četiri motoričke aktivnosti, od kojih je svaka povezana s određenim dječjim pravom: preskakanje prepona (pravo na obrazovanje), balansiranje na gredi (pravo na igru), trčanje između čunjeva (pravo na zdravlje) i puzanje ispod prepreka (pravo na zaštitu).

Učitelj postavlja poligon s četirima motoričkim zadatcima imenovanim prema dječjim pravima na obrazovanje, igru, zdravlje i sigurnost te ih predstavlja učenicima.

**1.** **Pravo na obrazovanje:** učitelj na pod postavlja tri obruča jedan do drugog u nizu, a učenici preskaču sunožno iz jednog obruča u drugi. Nakon izvršenog prvog dijela zadatka učenici uzimaju pripremljenu slikovnu karticu te pomoću nje povezuju aktivnost s pravom na obrazovanje. Učenici će povremeno trebati podršku, primjerice: *Kao što se trebate usredotočiti i precizno skočiti da biste krenuli naprijed, što vam pomaže da u životu preskočite prepreke i ostvarite uspjeh?*

**2.** **Pravo na igru:** učitelj postavlja tri košare na različite udaljenosti, a učenici ubacuju loptu u svaku košaru. Učenici nakon izvršenog zadatka uzimaju novu slikovnu karticu. Učitelj pomaže učenicima i naglašava kako je igra ključna za rast i razvoj te pomaže učenju važnih životnih vještina, kao što je povezivanje s drugima.

**3.** **Pravo na zdravlje:** učitelj postavlja gredu, dugačku traku ili vijaču na pod, a učenici hodaju po traci, gredi ili vijači ravno, održavajući ravnotežu. Slikovna ih kartica usmjerava na zdravlje. Učitelj će pomoći naglasivši da dobro zdravlje pomaže u održavanju ravnoteže u našim životima.

**4. Pravo na sigurnost:** učenici puze kroz tunel, obruče ili strunjače. Nakon zadatka uzet će slikovnu karticu i zaključiti o kojem je pravu riječ. Učitelj će usmjeriti učenike na pravo djeteta da se osjeća sigurno u bilo kojem okružju.





*Slika 3. Primjeri slikovnih kartica*

Izvori fotografija na slikovnim karticama: [https://1.bp.blogspot.com/-FyZ-gPy\_-hY/ULTag8VAbsI/AAAAAAAADVc/cpFz72enD84/s1600/Obrazovanje+u+Finskoj+%252C+blog+Tarje+Mitrovic+%25288%2529.jpg](https://1.bp.blogspot.com/-FyZ-gPy_-hY/ULTag8VAbsI/AAAAAAAADVc/cpFz72enD84/s1600/Obrazovanje+u+Finskoj+%252C+blog+Tarje+Mitrovic+%25288%2529.jpg,)

<https://diggita.com/modules/auto_thumb/2019/01/17/1632132_giochi-bambini.jpg>

<https://images.pexels.com/photos/315109/pexels-photo-315109.jpeg?auto=compress&cs=tinysrgb&fit=crop&h=627&w=1200>


<https://get.pxhere.com/photo/tree-forest-child-security-mother-hand-in-hand-back-light-mother-and-child-take-in-the-hand-720253.jpg> (pristupljeno 12. 7. 2024.)


**Vrednovanje**

Učitelj nakon provedene aktivnosti dijeli svakom učeniku listić na kojem treba povezati ponuđene simbole aktivnosti s odgovarajućim dječjim pravima.


**RADNI LISTIĆ**

*SAMOPROCJENA UČENIKA*

 PRAVO NA OBRAZOVANJE

 PRAVO NA IGRU

 PRAVO NA ZDRAVLJE

 PRAVO NA SIGURNOST

## 4.2. Drugi razred osnovne škole

**Tema: Zajedništvo i solidarnost**

**Opis teme**

Aktivnosti u okviru teme usmjerene su na promicanje zajedništva i solidarnosti u učionici i izvan nje. Suočavajući se s problemima neprihvaćanja drugih i drukčijih, učenici osvješćuju važnost empatije i otkrivaju značaj suradnje. Prepoznavajući uzroke i posljedice onečišćenja okoliša, učenici izgrađuju solidaran odnos prema prirodi, a prikupljajući hranu za kućne ljubimce, prema životinjama. Sama je tema nadahnuće u glazbenome, likovnom i tehničkom stvaralaštvu. U Tjelesnome i zdravstvenom području učenici otkrivaju dobrobit zajedništva u skupnim aktivnostima.

*Tablica 4. Očekivanja međupredmetne teme Građanski odgoj i obrazovanje i odgojno-obrazovnih ishoda po predmetnim područjima koji se ostvaruju u 2. razredu osnovne škole u okviru teme* Zajedništvo i solidarnost

|  |  |  |
| --- | --- | --- |
| Odgojno-obrazovna očekivanja | Odgojno-obrazovno područje | Odgojno-obrazovni ishodi |
| Učenik:  goo A.1.1. Ponaša se u skladu s dječjim pravima u svakodnevnom životu.  goo C.1.2. Promiče solidarnost u razredu.  goo C.1.4. Promiče razvoj razredne zajednice i demokratizaciju škole. | Jezično-komunikacijsko | OŠ HJ A.2.1. Učenik razgovara i govori u skladu s temom iz svakodnevnoga života i poštuje pravila uljudnoga ophođenja.  OŠ HJ B.2.1. Učenik izražava svoja zapažanja, misli i osjećaje nakon slušanja/čitanja književnoga teksta i povezuje ih s vlastitim iskustvom.  OŠ HJ B.2.4. Učenik se stvaralački izražava prema vlastitome interesu potaknut različitim iskustvima i doživljajima književnoga teksta.  STRANI JEZIK: Učenik govori riječi i kratke rečenice oponašajući izgovor i intonaciju govornoga modela.  Učenik razgovara s drugom osobom te s njom razmjenjuje naučene vrlo kratke i jednostavne rečenice.  Učenik naglas čita riječi i kratke rečenice. Učenik prepisuje jednostavne riječi i kratke rečenice. |
| Prirodoslovno | PRI OŠ B.2.3. Učenik objašnjava važnost odgovornog odnosa čovjeka prema sebi i ostatku prirode. |
| Matematičko | OŠ MAT D 2.1. Služi se jedinicama za novac. |
| Društveno-humanističko | DIZ OŠ C.2.1. Učenik objašnjava važnost odgovornog odnosa prema sebi, zajednici i društvu.  OŠ KV A.2.1. Učenik iznosi i opisuje osnovna iskustva o sebi, o drugima i svijetu u kojem uočava svijetle i tamne strane.  OŠ SIJ B.2.3. Učenik sudjeluje u projektnim aktivnostima koje promiču solidarnost u zajednici. |
| Tehničko i informatičko | OŠ PV A.2.2. Učenik izrađuje umjetničku tvorevinu prema ponuđenoj ideji i vlastitom dizajnu koristeći se različitim materijalima, priborom, alatima i tehnikama za rad.  IDK OŠ A.2.1. Učenik demonstrira strategije pretraživanja kojima dolazi do željene informacije. |
| Umjetničko | OŠ LK A.2.1. Učenik likovnim i vizualnim izražavanjem interpretira različite sadržaje.  OŠ LK C.2.1. Učenik prepoznaje i u likovnom ili vizualnom radu interpretira povezanost oblikovanja vizualne okoline s aktivnostima i namjenama koje se u njoj odvijaju.  OŠ GK B.2.1. Učenik sudjeluje u zajedničkoj izvedbi glazbe.  OŠ GK B.2.4. Učenik stvara/improvizira melodijske i ritamske cjeline te svira uz pjesme/brojalice koje izvodi. |
| Tjelesno i zdravstveno | OŠ TZK A.2.1. Izvodi prirodne načine gibanja i mijenja položaj tijela u prostoru.  OŠ TZK A.2.2. Provodi elementarne igre.  OŠ TZK D.2.3. Surađuje u elementarnim igrama i prihvaća pravila igara.  OŠ TZK D.2.4. Aktivno sudjeluje u elementarnim igrama koje razvijaju samopoštovanje, samopouzdanje i ustrajnost. |

**Jezično-komunikacijsko područje**

**Aktivnost: Drukčiji sam i što ću sad?**

**Ishodi aktivnosti**

Učenik opisuje važnost međusobnog pomaganja, zalažući se za solidarnost.

Učenik navodi dječja prava te ih primjenjuje u svakodnevnim situacijama.

Učenik primjenjuje socijalnu osjetljivost, empatiju i uzajamno poštovanje u razredu.

**Opis aktivnosti**

Učenici će nakon čitanja bajke *Ružno pače* Hansa Christiana Andersena primjenom dramskopedagoških postupaka postupno graditi dramski svijet te postajati sudionicima priče kako bi lakše došli do određenih spoznaja o kojima autor progovara. Priča će učenike potaknuti na razmišljanja o pravima koje ima svaki pojedinac u svojoj zajednici, o problemima odbačenosti i neprihvaćanja drukčijih, kao i o empatiji i solidarnosti te snazi zajedništva u rješavanju problema. Učenici će igranjem uloga osvijestiti potrebu poštovanja različitosti i razvijati obrasce ponašanja koji služe kao pomoć žrtvama zlostavljanja. Igranje uloga poticat će razvoj zajedništva i solidarnosti.

**Pletimo mrežu**

U vježbi se koristimo klupkom vune. Učenici stoje u krugu, bacaju jedan drugom klupko i izgovaraju rečenice*Ja sam (ime) i kod tebe mi se sviđa…* ili *… sviđa mi se tvoja/tvoj…* Učitelj prvi baca klupko. Svaki je učenik vezan nitima s učenikom od kojeg je dobio klupko. Klupko se baca sve dok i posljednji ne bude povezan s ostalima. Cilj je vježbe razviti uzajamnu povezanost, a pozitivnim porukama gradimo i učvršćujemo povezanost u skupini.

**Prepričavanje priče u krugu**

Učitelj podsjeća učenike na priču *Ružno pače* H. Christiana Andersena i najavljuje prepričavanje priče u krugu. Učitelj će započeti prepričavanje, a svaki će učenik nastaviti priču izgovarajući jednu rečenicu. Učenici u krugu prepričavaju priču dok ne dođu do kraja. Učitelj zatim najavljuje malo drukčiji način bavljenja ovom pričom.

**Vođena mašta**

Učenici zauzimaju udoban položaj te zatvaraju oči, ako im je to ugodno, i zamišljaju ono što slušaju. Sugestivnim govorom ili izražajnim čitanjem učitelj vodi učenike zamišljenom situacijom. Vježba se može izvoditi uz prikladnu instrumentalnu glazbu.

Učitelj pripovijeda: *Nalazite se na seoskom imanju. Ugodan je svibanjski dan, jutro je i toplo je. Vi ste neka domaća životinja. Veselo je i živo. Pijetao je nekoliko puta kukuriknuo i najavio novi dan. Čuje se glasanje koke i njezinih pilića, svinje se naguravaju oko korita, rokću, guraju se i svađaju. Koze su se lijeno dovukle do ograde, a jarić nestašno skakuće oko majke i mekeće. Mačak se lijeno protegnuo na krovu kokošinjca i odlučio nastaviti spavati. Pas laje jer je uznemiren i boji se da neće dobiti svoj dio doručka. Puran je raširio rep i šepuri se dvorištem. Guske su se uputile do obližnje barice. Promotrite što se još događa oko vas.*

Učitelj poziva učenike da se predstave i opišu svoju ulogu na imanju. Nastavlja pripovijedanje, a učenici pantomimom izvode ono što govori.

*Netko nedostaje. Gdje je patka? Ona još nije izišla. Pogledajmo što se događa. Krenimo zajedno prema štali na kraju imanja. Prijeđimo preko uskog mostića, provucite se ispod ograde, preskočite veliku lokvu. Polako uđimo u štalu. Mračno je. Treba nam nekoliko trenutaka da nam se oči priviknu. Pogledajte onamo, na slami sjedi patka. Zabrinuta je. Očekuje svoje pačiće koji su u jajima i uskoro se trebaju izleći.*

**Vođena improvizacija / pantomima / unutarnji monolog**

Učitelj nastavlja uputu*: Zamislite da ste pačići unutar ljuske jajeta. Sjednite na pod i skupite se unutar zamišljene ljuske. Tijesno vam je. Pokušavate svojim krilima probiti čvrstu ljusku. Mučite se i konačno uspijevate. Kad promolite glavu kroz ljusku, ugledate nekog. Tko je to? Kad vas dotaknem, naglas izgovorite svoju prvu misao. Što ste pomislili, osjetili, doživjeli kad ste ugledali vanjski svijet?*

Učitelj polako dotiče po glavi jednoga po jednog učenika, a oni izgovaraju svoje rečenice, primjerice, *Gladan sam?*, *Evo me?*, *Tko si ti?*, *Zašto me tako gledaš?*

**Unutarnji monolog**

Učenici postaju opet jedna od životinja s imanja koje su promatrale dolazak pačića na svijet. Učitelj nastavlja uputu: *Od devet jaja iz kojih su izišli pačići jedno je jaje bilo drukčije, a iz njega je izišao čudan pačić, posve drukčiji, ni po čemu nije nalikovao svojoj braći. Na glavi je imao i nekakav čudan čuperak. Jako ste začuđeni ovim prizorom. Kad vas dotaknem, želim doznati o čemu ste razmišljali u tom trenutku. Što ste pomislili? Što je na njemu drukčije?*

Svaki učenik izgovara rečenicu svojih misli na dogovoreni znak, primjerice, kad mu učitelj dodirne rame.

**Improvizacije na zadanu temu i mjesto radnje**

Učitelj nastavlja pripovijedati.

*Pačić je posvuda na farmi doživljavao neugodnosti zbog svojeg izgleda i različitosti. Svi su ga odbacivali, vrijeđali, rugali mu se. Za njega nije bilo mjesta ni u jednoj igri. Nitko se nije htio s njim družiti. On je silno želio biti dio neke ekipe, ali posvuda je nailazio na ružne riječi. Nazvali su ga Ružni.*

Učenici se dijele u manje skupine. Zadatak je prikazati i odglumiti kako su se drugi na farmi neprimjereno i ružno ponašali. Učitelj odredi mjesto radnje, a učenici međusobno dijele uloge i improviziraju zadane scene. Jedan je učenik u ulozi Ružnog, a ostali preuzimaju uloge ovisno o mjestu radnje. Važno je napomenuti učenicima da ulaskom u ulogu prestaju biti oni te da postaju lik iz priče kako bi se izbjeglo bilo kakvo povezivanje učenika s osobinama nekog lika.

Učitelj može predložiti učenicima da jednu improvizaciju odigraju i na stranom jeziku s ključnim riječima koje će usvojiti za potrebe igre.

1. skupina: NA IGRALIŠTU S BRAĆOM I SESTRAMA

2. skupina: U ŠKOLI PLIVANJA

3. skupina: TIJEKOM ZAJEDNIČKOG OBJEDA

4. skupina: U ŠTALI PRI SUSRETU S OSTALIM ŽIVOTINJAMA

5. skupina: U OSAMI NA OBLIŽNJEM JEZERU

**Vrući stolac**

Nakon scenske improvizacije jedan učenik preuzima ulogu Ružnog tako što, sjedeći na stolcu ispred svih ostalih, odgovara iz uloge na pitanja koja mu ostali učenici postavljaju. Učenici na vrućem stolcu odgovaraju na pitanja u skladu s razmišljanjima i svojom dobi. Učenike se može dodatno usmjeriti na teme razgovora i pitanja koja mogu postaviti. Učenici trebaju ispitati kako se Ružni osjećao u određenim situacijama koje su odigrali. Nastoje doznati je li mu tko pomogao i što namjerava napraviti, primjerice, *Zašto su te otjerali za vrijeme doručka?*, *Što se dogodilo na jezeru?*, *Kamo si otišao kad su te otjerali?*, *Kako si se osjećao?*

**Dijagram / skala stavova**

Životinje su smatrale da im Ružni samo smeta i da donosi nemir i svađu na njihovu imanju. Učitelj je u ulozi najmudrije životinje na farmi. Saziva sastanak svih životinja na kojem razgovaraju o Ružnom. Učenici preuzimaju ulogu ostalih životinja.

Učitelj na suprotnim stranama učionice nekim dogovorenim znakom ili simbolom označuje krajnje točke. Krajnje točke označuju suprotne vrijednosti onoga što se propituje, najmanju, odnosno najveću vrijednost. Dužinom radnog prostora naznači se crta koja će predstavljati vrijednosnu skalu nečega o čemu će učitelj pitati učenike. Nakon što učitelj postavi pitanje, učenici se u odabranim ulogama opredjeljuju i postavljaju na mjesto na crti za koje smatraju da onamo njihov lik pripada.

Staju na zamišljenu točku na crti, predstavljaju je i obrazlažu svoje stajalište. Svojim tijelima oblikuju skalu ili dijagram stavova.

Učitelj od učenika zahtijeva da donesu odluku o svojem stajalištu te da zauzmu položaj na crti. Sredina označuje neutralan stav.

Učitelj postavlja pitanje: *Treba li Ružni napustiti imanje ili ne?* Učenici obrazlažu svoj položaj na zamišljenoj crti, primjerice, *Ja sam mačka i mislim da Ružni treba napustiti ovo imanje zato što…*

**Učitelj u ulozi**

Učitelj preuzima ulogu majke i čita pismo koje je Ružni ostavio na odlasku. Mama traži pomoć i moli članove skupine da joj pomognu pronaći pačića, njezino dijete.

*Draga mama, ne mogu više ovako.*

*Znam i vidim da sam drukčiji i da se ne uklapam u našu obitelj. Ti si dobra i vidim da me voliš, ali znam da patiš jer me nitko drugi ne prihvaća i ne voli. Braća me se srame i kažu da ne pripadam ovamo. Nisam želio i nisam birao biti drukčiji.*

*Ne želim ti stvarati dodatne probleme i zato je najbolje da me nema. Odlazim. Možda ću negdje naći nekog tko će me prihvatiti takva kakav jesam.*

*Volim te, mama!*

*Tvoj Sivi.*

**Istodoban rad u manjim skupinama – potraga za nestalim pačićem**

Učitelj dijeli učenike u skupine: *Odlučili ste pomoći majci pronaći njezino pače. Otići ćete na zadano mjesto i pokušati pronaći neki trag, ispitati svjedoke ili slučajne prolaznike o pačiću. Možda ga je netko susreo, razgovarao s njim. Zadatak je smisliti priču. Na dogovoreni ćete znak sjesti ukrug i ispričati nam što ste doznali i otkrili.* Učenici smišljaju priču i pripovijedaju što su napravili i jesu li otkrili kamo je mogao otići.

Prva skupina odlazi do obližnjeg imanja.

Druga skupina odlazi na jezero potražiti tragove.

Treća skupina odlazi u šumu.

Četvrta skupina odlučuje porazgovarati s malim praščićem, pačićevim najboljim prijateljem.

Učitelj nastavlja priču: *Prošlo je nekoliko mjeseci od potrage. Svi su već pomalo zaboravili što se dogodilo. Svi osim nesretne majke koja je stalno pogledavala prema jezeru ne bi li ugledala svojeg Sivog. Jednog se dana na jezeru dogodilo nešto neobično. Doletjelo je jato labudova koji su cijelo jutro plesali svoj labuđi ples. Dizali su visoko svoje vratove i širili lijepa i velika krila. Bio je to neobičan i veličanstven prizor. Sve su se životinje okupile oko jezera i u jednom trenutku praščić prepozna svojeg prijatelja Ružnog: „Pogledajte onamo, ono je naš Ružni. Prepoznajem ga. Prepoznajem onaj njegov mali čuperak. Još je uvijek ondje. Ali on više nije ružan, pogledajte. On je tako lijep, divan, bijel. On je pravi labud.“ I svi su ga zadivljeno promatrali.*

**Pisma/poruke isprike**

*Napišite pačiću poruku/pismo u kojem ćete se ispričati za svoj postupak. Naglasite što ste loše napravili i potpišite se.* Učenici pišu poruke isprike i zajedno ih čitaju.

**Tunel misli**

Učenici svojim tijelima oblikuju tunel, staju u dvije vrste, jedni nasuprot drugih. Pače se vraća na imanje nakon što je pročitalo njihove poruke. Učenik u ulozi pačića prolazi kroz tunel, a učenici mu upućuju po jednu pozitivnu rečenicu ohrabrenja.

**Vrednovanje**

**Dijagram / skala osjećaja**

Učitelj ponovno na suprotnim stranama učionice označuje krajnje točke nekim dogovorenim znakom ili simbolom. Krajnje točke označuju suprotne vrijednosti onog što se propituje, najmanju, odnosno najveću vrijednost. Dužinom radnog prostora naznači se crta koja će predstavljati vrijednosnu skalu tvrdnja koje će učitelj ponuditi učenicima.

Učenici zauzimaju stavove i položaje na skali osjećaja i obrazlažu svoja stajališta.

DA – NISAM SIGURAN / DJELOMIČNO – NE

Učitelj čita tvrdnje:

*Trebamo prihvatiti i poštovati one koji su drukčiji od nas.*

*Ružne riječi ponekad bole jače nego udarci.*

*Solidarnost znači pomoći prijatelju u nevolji.*

*Ova me priča potaknula na promišljanje o važnosti zajedništva i solidarnosti.*

**Prirodoslovno područje**

**Ishodi aktivnosti**

Učenik uočava posljedice zvučnog onečišćenja.

Učenik opisuje solidarno ponašanje prema prirodi tijekom boravka u njoj.

**Opis aktivnosti**

Cilj je ove aktivnosti osvijestiti učenicima jačinu zvuka nastalog na nastavnom satu i jačinu zvuka za vrijeme odmora. Učenici će povezati zvučno onečišćenje u razredu sa zvučnim onečišćenjem koje djelovanjem čovjeka može nastati u prirodi. Uočit će ovaj oblik ljudskog djelovanja kao neprihvatljiv način ponašanja koji ima negativne posljedice na živa bića. Kod učenika je potrebno prvo ispitati pretkoncepcije o zvučnom onečišćenju. Učenicima se mogu postaviti sljedeća pitanja: *Što je zvučno onečišćenje?*, *Kako nastaje zvučno onečišćenje?*, *Na koga ono utječe?*, *Koje su posljedice zvučnog onečišćenja na živa bića?*

Nakon razgovora s učenicima potrebno ih je podijeliti u tri skupine. Svaka skupina prije provedbe aktivnosti na mobilni telefon ili tablet preuzima besplatnu aplikaciju *Sound Meter* (<https://play.google.com/store/apps/details?id=com.splendapps.decibel&hl=en_US>,pristupljeno, 12. 7. 2024.). Ova aplikacija služi za mjerenje jačine zvuka. Prva skupina mjeri jačinu zvuka za vrijeme nastavnog sata, druga skupina mjeri jačinu zvuka za vrijeme odmora na školskom hodniku dok treća skupina mjeri jačinu zvuka nastalu u učionici za vrijeme odmora. Podatke o jačini zvuka učenici upisuju u zajedničku tablicu te je uspoređuju s tablicom koja prikazuje podjelu buke prema jačini.

*Tablica 5. Podjela buke prema jačini*

|  |  |  |  |  |
| --- | --- | --- | --- | --- |
| mala | normalna | jaka | vrlo jaka | zaglušujuća |
| govor (do 50 dB) | srednja jačina govora (60 – 65 dB) | glasan govor ili galama (70 – 80 (dB) | strojevi, pucanj, grmljavina (80 – 100 (dB) | motori zrakoplova, radni strojevi, glazba na koncertima (preko 100 dB) |
| Mala buka ne šteti zdravlju dok sva buka iznad 90 dB oštećuje sluh. | | | | |

Nakon što usporede podatke koji su dobili mjerenjem jačine zvuka s podatcima u tablici, učenici osvješćuju jačinu buke koju proizvode za vrijeme odmora u učionici i na hodniku. Učitelj potiče razgovor o postupcima koji bi mogli pridonijeti smanjenju buke koja ometa pojedine učenike.

Učenici također mogu provesti i simulacijsku aktivnost kojom će prikazati utjecaj buke na rad u razredu. Jednom se učeniku ponudi kratak tekst na čitanje, a ostale se zamoli da proizvode buku (glasnim smijanjem, glasnim pjevanjem, glasnim govorom). Nakon provedene aktivnosti provjerava se razumijevanje pročitanog teksta tako da učenik pokuša prepričati pročitano. Nakon toga, za usporedbu, istom se učenike ponudi neki drugi kratak tekst na čitanje dok ostali ne proizvode buku. Učenika se zatim ponovno zamoli da prepriča pročitani tekst. Učenici zaključuju da tekst bolje razumiju kada ga čitaju u tišini. Učitelj učeniku postavlja sljedeća pitanja: *Koje si poteškoće imao kada si čitao prvi tekst?*, *Kako je to na tebe utjecalo?*, *Jesi li se osjećao uznemireno?*, *Što je omogućilo bolje razumijevanje drugog teksta?*

Važno je učenicima skrenuti pozornost na solidarno ponašanje tijekom odmora prema učenicima koji su osjetljiviji na buku ili im je zbog pripreme za naredni sat potrebna tišina.

Sljedeću je aktivnost potrebno povezati s onečišćenjem koje nastaje u prirodi te posljedicama na živa bića. Učenicima se prvo reproducira predloženi video u trajanju od dviju minuta kako bi poslušali zvukove prirode (<https://www.youtube.com/watch?v=u7fIKj-zrMA,> pristupljeno 30. 6. 2024.). Učenici zatim dvije minute slušaju zvukove gradilišta (<https://www.youtube.com/watch?v=vPybcmMcUyA,> pristupljeno 30. 6. 2024.). Učenicima se kaže kako su ovi zvukovi nastali na gradilištu tik uz šumu s prethodnog videa. Učenici se stavljaju u ulogu ptica te im se postavljaju sljedeća pitanja: *Osjećate li se uplašeno dok slušate radne strojeve?*, *Što ćete učiniti kako biste se zaštitili od buke?*, *Što će se dogoditi s vašim ptićima ako napustite gnijezdo?*, *Morate li glasnije pjevati kako biste mogli komunicirati?* Učenici tako osvješćuju posljedice zvučnog onečišćenja na ptice, odnosno živa bića u šumi.

Završna se aktivnost temelji na videu koji prikazuje pticu liru dok oponaša zvuk motorne pile (<https://www.youtube.com/watch?v=mSB71jNq-yQ,> pristupljeno 30. 6. 2024.). S učenicima je potrebno razgovarati o uzrocima takva glasanja navedene ptice.

**Vrednovanje**

IZLAZNA KARTICA

1. Zbog čega ne smijemo proizvoditi buku kada smo u prirodi?

2. Navedi posljedice zvučnog onečišćenja na živa bića.

**Društveno-humanističko područje i Matematičko područje**

**Ishodi aktivnosti**

Učenik navodi primjere volontiranja u zajednici.

Učenik objašnjava važnost volontiranja za sebe, zajednicu i društvo u kojem živi.

Učenik prikuplja hranu za kućne ljubimce.

Učenik dijeli troškove za kupnju hrane za kućne ljubimce s ostalim članovima razrednog odjela.

**Opis prve aktivnosti**

1. Uvodna aktivnost

Učitelj potiče učenike da se prisjete kada im je netko pomogao u nečem što nisu mogli sami, primjerice, u učenju. Proziva nekoliko učenika i postavlja dodatna pitanja: *Kako si se osjećao kada ti je netko pomogao?*, *Jesi li ti komu pomogao?*, *Kako si se tada osjećao?*

2. Učitelj učenicima daje listić, a zadatak im je pročitati pitanja i zaokružiti jedan od ponuđenih odgovora.

**RADNI LISTIĆ**

Pažljivo pročitaj sljedeća pitanja i zaokruži jedan od odgovora.

1. Jesi li ikad pomagala/pomagao prijatelju iz razreda u učenju?

DA NE

2. Jesi li ikad sudjelovala/sudjelovao u akciji uređenja školskog okoliša?

DA NE

3. Jesi li ikad posjetila/posjetio dom za starije ili prihvatilište za beskućnike?

DA NE

4. Jesi li ikad darovala/darovao svoje igračke ili odjeću djeci koja su siromašna?

DA NE

5. Jesi li ikada posjetila/posjetio azil za pse ili mačke?

DA NE

3. Kada su učenici odgovorili na sva pitanja, učitelj pokazuje sliku 1. i pita učenike znaju li što je volontiranje. U nastavku učitelj navodi da, ako su na samo jedno pitanje u listiću odgovorili potvrdno, već imaju iskustva u volontiranju, odnosno pomaganju drugima u svoje slobodno vrijeme bez ikakve materijalne naknade. Pomaganje drugima, a da pritom ništa ne očekujemo zauzvrat, naziva se volontiranje.

  
 *Slika 1.* Kreirano u aplikaciji *Canv*a, 12. 7. 2024.

Učitelj dijeli učenike u pet skupina. Svaka će skupina, radeći na tekstu, odgovoriti na pitanja koja će nakon obavljenog zadatka predstaviti ostalim učenicima. Učenici mogu napraviti plakat o temi koju su dobili te pomoću plakata upoznati ostale učenike u razredu sa svojom temom.

Prva skupina *– Volontiranje*

VOLONTER je osoba koja provodi svoje slobodno vrijeme pomažući komu bez ikakve materijalne naknade.

KORISNIK VOLONTIRANJA jest osoba kojoj volonter pomaže volontirajući.

VOLONTIRATI SE MOŽE u školi, dječjim domovima, domovima za starije, na kulturnim i sportskim događanjima, na ulici, u muzeju itd.

Odgovori na pitanja: *Kako se naziva osoba koja svoje slobodno vrijeme provodi pomažući drugima, a da zauzvrat ništa ne očekuje?*, *Kako se naziva osoba kojoj volonter pomaže?*, *Gdje možemo volontirati u svojoj zajednici?*

Druga skupina *– Smiju li djeca volontirati?*

Djeca smiju volontirati samo u pratnji i uz nadzor starije osobe. Djeca smiju volontirati samo uz pisanu suglasnost roditelja. Organizator volontiranja treba zaštititi djecu od rizika koji bi mogli ugroziti njihovo zdravlje, život, razvoj ili izvršavanje školskih obveza.

Odgovori na pitanja: *Smiju li djeca volontirati samostalno?*, *Tko djeci daje dopuštenje za volontiranje?*, *Objasni zašto djeca ne mogu volontirati samostalno.*

Treća skupina – *Obiteljsko volontiranje*

Roditelji, djedovi, bake, braća i sestre mogu zajedno provoditi vrijeme volontirajući. Takvo se volontiranje naziva obiteljskim volontiranjem. Obitelj tako provodi kvalitetno vrijeme zajedno.

Odgovori na pitanja: *Tko sve može sudjelovati u obiteljskom volontiranju?*, *Zašto je poželjno obiteljsko volontiranje?*, *Napišite prijedlog kako bi jedna obitelj mogla volontiranjem pomoći drugoj obitelji koja je u potrebi.*

Četvrta skupina – *Zašto volontirati?*

Volontiranje nas potiče na djelovanje za dobro nekoga drugog ili društva općenito, a pritom činimo dobro i samima sebi. Postajemo bolji ljudi, razumijemo tuđe probleme, prihvaćamo različitosti, širimo krug prijatelja i razvijamo nova znanja i vještine.

Odgovori na pitanja: *Na što nas potiče volontiranje?*, *Zašto je volontiranje dobro za nas?*, *Izdvojite jednu dobrobit volontiranja koja vam se najviše svidjela.*

4. U idućem zadatku učenici i dalje rade u skupinama. Pomoću kratkih će tekstova upoznati nekoliko malih volontera. Zadatak je pročitati tekst, a zatim nacrtati crtež koji će prikazivati rad tog volontera. Druga je mogućnost da učenici zamisle sebe kao volontera te crtanjem ili stripom, u *Pixtonu* ili kojem drugom digitalnom alatu, prikažu svoj rad te da ideju što prije realiziraju.

ANA – volontira sa starijom sestrom u domu za starije osobe. Odlaze u dom jedanput mjesečno te provode vrijeme s korisnicima igrajući društvene igre.

IVAN – volontira s tatom u prihvatilištu za beskućnike. Tata im kuha ručak, a Ivan se druži s korisnicima.

MARTA – volontira s učiteljicom i prijateljima iz razreda u skloništu za nezbrinute životinje. Pomažu tako da hrane pse i vode ih u šetnje. Sretni su kada neki pas dobije novi dom.

JAKOV je član ekološke skupine u školi. Jedanput mjesečno organiziraju akcije čišćenja školskog dvorište i igrališta.

5. Izrada zahvalnica za prijatelje volontere

Učitelj će učenicima podijeliti hamer-papir i kolaž-papir. Zadatak je izraditi zahvalnicu volonteru koji im je pružio pomoć kada im je bila potrebna.

6. Odabir razrednog volontiranja

Učitelj će učenicima ponuditi nekoliko mogućnosti gdje se svi zajedno mogu uključiti u volontiranje tijekom školske godine. Učenici će, glasanjem na listiću, demokratskim putem donijeti odluku o volonterskim aktivnostima koje će provoditi tijekom školske godine. Aktivnosti se nastavljaju izradom plana i dogovorom o vremenu volontiranja, učestalosti, uključivanju roditelja i ostalim pojedinostima potrebnim za uspješno volontiranje.

**Vrednovanje**

Izlazna kartica

1. Tko je volonter?

2. Zašto djeca ne smiju samostalno volontirati?

3. Navedi zašto je volontiranje dobro za nas i zajednicu u kojoj živimo.

4. Navedi dva primjera volontiranja u koja se možeš uključiti u svojoj zajednici sa svojom obitelji ili razredom.

**Opis druge aktivnosti**

Učitelj započinje razgovor o tome imaju li učenici kućne ljubimce i brinu li se o njima. Učitelj pita jesu li ikad vidjeli pse ili mačke koji sami šetaju ulicom i nitko se ne brine o njima. *Tko se brine za te životinje, imaju li dovoljno hrane i vode? Tko ih mazi i igra se s njima?* Razgovarajući, učenici dolaze do zaključka da postoje ljudi koji se brinu o napuštenim životinjama i udomljavaju ih. Također, postoje i mjesta u kojima te životinje borave i drugi se ljudi brinu za njih (azili). U dogovoru s učenicima, učitelj predlaže projekt u kojem učenici odabiru azil malih životinja u užoj ili široj zajednici. Cilj je projekta posjetiti jedan takav azil, otkriti koliko životinja ondje živi, isplanirati kupnju hrane za napuštene životinje, izračunati troškove hrane i/ili drugih potrepština te ih ravnopravno podijeliti u razredu.

Učenici računski prikažu ukupan trošak i koliki će dio troškova za hranu snositi pojedinci. Kasnije se, zajedno s učiteljem, dogovore tko će što pribaviti u obližnjoj trgovini za kućne ljubimce i dogovore posjet azilu u suradnji s roditeljima i učiteljem. Tijekom posjeta mogu i volontirati igrajući se sa životinjama. Fotografiraju se zajedno.

Učenici zbroje pojedine vrste troškova i iznose upisuju u priloženu tablicu.

*Tablica 6. Zajednička tablica troškova*

|  |  |  |  |  |  |
| --- | --- | --- | --- | --- | --- |
| Vrsta troška | ponedjeljak | utorak | srijeda | četvrtak | petak |
| Suha hrana |  |  |  |  |  |
| Hrana u konzervi |  |  |  |  |  |
| Grickalice za nagradu |  |  |  |  |  |
| Higijena |  |  |  |  |  |

**Vrednovanje**

|  |  |  |  |
| --- | --- | --- | --- |
| Koliko sam zadovoljna/zadovoljan: |  |  |  |
| svojim aktivnim sudjelovanjem u miniprojektu |  |  |  |
| suradnjom s drugima |  |  |  |
| ravnopravnom raspodjelom troškova za kupnju hrane. |  |  |  |

**Umjetničko područje, Tehničko i informatičko područje i Tjelesno i zdravstveno područje**

**Aktivnost *Zajedno smo jači***

**Ishodi aktivnosti**

Učenik interpretira temu solidarnosti i zajedništva koristeći se likovnim izražavanjem razvijajući svijest o dječjim pravima i solidarnosti u razredu i školi.

Učenik u pjesmi *Himna zadrugara* prepoznaje motive zajedništva i solidarnosti.

Učenik kreativno oblikuje ideje usmjerene na promicanje zajedništva.

Učenik dizajnira prigodan plakat za koncert.

Učenik prepoznaje suradnju i zajedništvo igrom i interakcijom s drugima.

Učenik oblikuje u skupini razrednu skulpturu promičući zajedništvo i solidarnost.

**Potreban pribor i materijal:** papir (A3 ili veći format za bolje prikazivanje detalja), boje (vodene boje, tempera, akrilne boje), markeri, flomasteri, kolaž-papir raznih boja i tekstura, škare i ljepilo, računala/tableti za pretraživanje sadržaja i digitalnu izradu elemenata.

**Opis prve aktivnosti**

Učenici će u skupinama osmisliti i izrađivati dio *Zida solidarnosti* s temama solidarnosti, dječjih prava i zajedništva. Učitelj može, radi motiviranja učenika, pripremiti ogledne primjere zidnih murala ili kolaža sa sličnim temama.

Učenici se dijele u skupine po 4 – 5 učenika. Kratko razgovaraju o temi i dogovaraju se što će prikazati na svojem dijelu zida. Svaka skupina bira jednu specifičnu temu povezanu sa solidarnošću i dječjim pravima. Skupine se koriste računalima ili tabletima u potrazi za nadahnućem i za pretraživanje informacija. Mogu se koristiti mrežnim stranicama s umjetničkim radovima na platformi *Pinterest* ili *Canva* za pronalaženje ideja i referentnih materijala. Učenici se također koriste skicama i planovima. Svaka skupina radi na svojem dijelu zida kombinirajući različite tehnike i materijale. Učenici se koriste simbolima i ikonama kako bi vizualno predstavili i kreativno interpretirali teme solidarnosti i zajedništva.

**Vrednovanje**

Predstavljanje i prezentacija radova

Učitelj pomaže skupinama postaviti njihove radove na zajednički *Zid solidarnosti* u razredu ili školskom hodniku. Učitelj promatra kako učenici rade u skupinama, bilježi kako surađuju, koliko su kreativni i kako se koriste tehnologijom. Nakon postavljanja zida svaka skupina daje povratne informacije drugim skupinama o njihovim radovima. Fokusiraju se na pozitivne aspekte i daju konstruktivne prijedloge.

Učenici ispunjavaju kratku evaluaciju u kojoj ocjenjuju svoj rad, doprinos skupini i zadovoljstvo konačnim rezultatom.

*Kako ste se osjećali dok ste radili u skupini na svojem dijelu* Zida solidarnosti*?*

*Kako ste podijelili zadatke unutar skupine? Je li suradnja bila učinkovita?*

*Kojim ste se tehnologijama koristili tijekom izrade svojeg dijela* Zida solidarnosti *i kako su vam pomogle?*

*Što vam se najviše svidjelo u radu drugih skupina i zašto?*

*Koje biste konstruktivne prijedloge dali drugim skupinama kako bi poboljšali svoje radove?*

**Opis druge aktivnosti**

Učenici pjevaju *Himnu zadrugara* Arsena Dedića. Učitelj nakon pjevanja potiče razgovor o zajedništvu: *Znate li što je himna?*, *Koje himne poznajete?*, *Što im je zajedničko?*, *Kakvog su ugođaja?*, *Kakav je osjećaj pjevati i slušati himnu?*

Učitelj potiče učenike na zaključak da himne potiču slogu i zajedništvo. Često se na sportskim događanjima himnama bodre sportaši i sportašice kako bi postigli što bolje rezultate. Kada smo usmjereni prema sličnim ciljevima, ostvarujemo zajedništvo. Učenici zatim trebaju izdvojiti stihove naučene pjesme koji govore o zajedništvu.

Učitelj pojašnjava pojam *zadruge*, skupine koja zajedničkim radom i uzajamnom podrškom ostvaruje svoje pojedinačne i zajedničke ciljeve te može poboljšati vlastite i živote drugih. Zatim učenici u skupinama promišljaju što sve mogu ostvariti zajedno: u razredu, školskom dvorištu, kuhinji, igralištu i navode bar tri zajednička cilja. Slijedi kreativan zadatak oblikovanja *rap* izvedbe nadahnute *Himnom zadrugara.* Započinje zajedničkim stihovima KAD SE MALE RUKE SLOŽE, zatim skupine ritmiziraju ranije oblikovane zajedničke ciljeve uz jasno i stalno prisutno pulsiranje doba, koje mogu izvoditi pomoću tjeloglazbe ili digitalnog alata [Rhythm.](https://musiclab.chromeexperiments.com/rhythm/)

PRIMJER

***Kad se male ruke slože* stvarati snjegovića, uređivati vrt, praviti ukrase, svirati u bendu *se može.***

Učenici uz učiteljevu pomoć mogu organizirati razredni projekt: koncert za djedove i bake u domu za starije pjevajući prigodne pjesme na temu zajedništva i solidarnosti, kao što su *Kad bi svi, Zapjevajmo složno svi, Kad si sretan, Moja baka…*

Kako bi zajednicu informirali o projektu, učenici izrađuju plakat. Učitelj započinje razgovor o plakatima pitanjima: *Čemu služi plakat?*, *Kako plakati izgledaju?*, *Od čega se sastoje?* Učenici zaključuju kako se plakati sastoje od teksta i slika. Slova trebaju biti jasna, velika i čitljiva kako bi se brzo mogla uočiti i pročitati, a slika treba jasno upućivati na temu, tj. poruku plakata. Prije izrade plakata potrebno je promisliti o poruci koja treba odgovoriti na pitanja: *Tko će sudjelovati u izvođenju programa?*, *Kada?*, *Gdje?*, *Koji će program biti izveden?* Slikovnim bi se dijelom plakata trebale naglasiti glazbene aktivnosti. Učenici zatim u parovima određuju koliko će prostora na plakatu zauzeti slika, a koliko tekst. Kako bi lakše organizirali informacije na plakatu, podatke o izvođačima, vremenu i mjestu izvedbe mogu napisati na zasebnim kolaž-papirima te ih uklopiti i zalijepiti na dogovoreno mjesto.

**Vrednovanje**

|  |  |  |  |
| --- | --- | --- | --- |
| Koliko sam zadovoljna/zadovoljan: |  |  |  |
| svojom ulogom u pripremi koncerta |  |  |  |
| suradnjom s drugima |  |  |  |
| izvedbom koncerta pred publikom. |  |  |  |

**Opis treće aktivnosti**

**Potreban materijal i pribor:** karton, balza, aluminjska folija, stiropor, kolaž-papir, novinski papir, plastične boce, ljepilo, škare, skalpel, brusni papir, flomasteri, tempere.

Učitelj predlaže ideju za izradu razrednog projekta: predlaže da učenici zajednički oblikuju tehničku tvorevinu, zajedničku razrednu skulpturu, primjerice, kaširani oblik ruke, cvijet ili maskotu razreda koju mogu izložiti na pozornici tijekom razrednog koncerta. Učenici demokratski, većinom glasova, odlučuju o idejnom rješenju. Zatim u skupinama rade na različitim aspektima projekta, razvijajući zajedništvo i solidarnost. Učitelj će osigurati potrebne materijale i alate te objasniti pravilan i siguran način korištenja. Svaka skupina radi na svojem dijelu projekta, a svi zajedno surađuju kako bi se projekt uspješno završio. Prva će skupina ocrtavati pozicije na materijalu prema dogovorenim mjerama, druga će skupina izrezivati pozicije koje su sastavni dijelovi tehničke tvorevine. Nakon što su učenici izrezali sve sastavne pozicije, zajednički će izraditi tehničku tvorevinu, doraditi nedostatke, obojati i ukrasiti.

Na radnim će sastancima svaka skupina izvješćivati kako napreduje njihova dionica projekta. Svaka skupina bira učenika koji će izvješćivati o napretku. Skupina učenika koja ocrtava na materijalu izvijestit će o tome što su napravili i koliko još imaju pozicija za ocrtati. Skupina učenika koja izrezuje pozicije izvješćivat će što su sve izrezali i što još trebaju izrezati. Uloga je učitelja da ih cijelo vrijeme usmjerava i potiče na suradnju. Nakon što su izrezali sve pozicije, zajednički pristupaju sklapanju razredne skulpture, uklanjaju nedostatke, boje i ukrašavaju. Učenici mogu predstaviti razredni projekt na nivou škole.

**Vrednovanje**

Učenici i učitelj zajedno procjenjuju razredni projekt prema dogovorenim kriterijima.

|  |  |  |  |
| --- | --- | --- | --- |
| Element vrednovanja | Vrlo sam zadovoljna/zadovoljan | Zadovoljna/  zadovoljan sam | Mogu  bolje |
| preciznost u ocrtavanju pozicija |  |  |  |
| preciznost u izrezivanju pozicija |  |  |  |
| izgled gotove razredne skulpture |  |  |  |
| suradnja u skupini |  |  |  |
| zadovoljstvo radom na razrednom projektu |  |  |  |

Učitelj započne razgovor o procesu demokratskog odlučivanja: *Što ste naučili o suradnji i zajedništvu?*, *Kako je demokratizacija utjecala na vaš rad i odnose unutar razreda?* Učitelj i učenici razgovaraju o izazovima i uspjesima tijekom realizacije projekta.

**Opis četvrte aktivnosti**

Učenici se podijele u skupine po četiri učenika. Svaki učenik drži jedan kraj strunjače, plahte, ili ručnika, a lopta se postavi na sredinu. Učenici koordiniranim djelovanjem pomiču strunjaču, plahtu ili ručnik te trebaju prebaciti loptu, ne dodirujući je, preko mreže ili neke druge prepreke. Skupina s druge strane mreže treba preuzeti loptu surađujući i koristeći se istim pravilima. Mreža ne smije biti previsoka, visinu treba prilagoditi sposobnostima učenika. Igra promiče važnost timskog rada, komunikaciju i podršku unutar tima.

Svi učenici stoje u krugu i drže se za ruku. Učenici se bez puštanja ruku provlače jedni ispod drugih kako bi promijenili mjesta unutar kruga. Jedan učenik započinje igru tako što će se provući ispod ruke učenika do sebe, povlačeći cijelu skupinu da ga slijedi. Svaki učenik treba pronaći način da se provuče ispod ili preko ruku svojih prijatelja, a da pritom ne puste ruke. Učenici trebaju surađivati kako bi pronašli najbolji način za provlačenje. Ako netko pusti ruke, svi kreću ispočetka. Kada svi učenici promijene mjesta, učitelj im čestita na suradnji i zajedništvu koje su pokazali te ih potiče da čestitaju jedni drugima. Tijekom igre važno je učenike poticati na strpljivost i uzajamno pomaganje.

**Vrednovanje**

|  |  |
| --- | --- |
| Prepoznajem koliko je suradnja važna u igri. |  |
| Prepoznajem |  |
| Nisam sigurna/siguran |  |
| Ne prepoznajem |  |

## 4.5. Peti razred osnovne škole

**Tema: Dan ljudskih prava**

**Opis teme**

Učenje i poučavanje u okviru teme usmjereno je na promicanje ljudskih prava i na razvoj kulture demokracije, što je osnova za buduću angažiranost učenika u pitanjima od javnog interesa. Ljudska prava i demokracija međusobno su povezani pojmovi u neprestanom razvoju. Sudjelujući u različitim aktivnostima, učenici prepoznaju pravo na slobodu mišljenja, izražavanja, okupljanja i udruživanja, zaštitu prirode, spolnu ravnopravnost, privatnost i sigurnost. Uspoređuju ljudska prava u prošlosti s aktualnima. Konačno, učenici iznose stav u slučajevima kada se prava krše, dajući prijedloge za unaprjeđenje vladavine prava u demokratskom ozračju. Sve su opisane aktivnosti prilagođene obilježavanju Dana ljudskih prava.

*Tablica 7. Očekivanja međupredmetne teme Građanski odgoj i obrazovanje i odgojno-obrazovni ishodi po predmetnim područjima koji se ostvaruju u 5. razredu osnovne škole u okviru teme* Dan ljudskih prava

|  |  |  |
| --- | --- | --- |
| **Odgojno-obrazovna očekivanja** | **Odgojno-obrazovno područje** | **Odgojno-obrazovni ishodi** |
| Učenik:  goo A.2.1.  Ponaša se u skladu s ljudskim pravima u svakodnevnom životu.  goo B.2.1.  Promiče pravila demokratske zajednice. | Jezično-komunikacijsko | OŠ HJ A.5.2. Učenik sluša tekst, izdvaja ključne riječi i objašnjava značenje teksta.  OŠ HJ B.5.4. Učenik se stvaralački izražava prema vlastitome interesu potaknut različitim iskustvima i doživljajima književnoga teksta.  STRANI JEZIK: Učenik govori riječi i kratke rečenice oponašajući izgovor i intonaciju govornoga modela.  Učenik razgovara s drugom osobom te s njom razmjenjuje naučene vrlo kratke i jednostavne rečenice.  Učenik naglas čita riječi i kratke rečenice.  Učenik prepisuje jednostavne riječi i kratke rečenice. |
| Prirodoslovno | PRI OŠ B.5.1. Učenik povezuje svojstva zraka s pojavama i procesima u prirodi na temelju istraživanja ukazujući na njegovu važnost za život na Zemlji. |
| Matematičko | MAT OŠ C.5.3. Osnosimetrično i centralnosimetrično preslikava skupove točaka u ravnini.  MAT OŠ D.5.2. Odabire i preračunava odgovarajuće mjerne jedinice. |
| Društveno-humanističko | POV OŠ D.5.1. Učenik obrazlaže proces stvaranja i širenja države, državno uređenje i upravljanje državom u starome vijeku.  OŠ SIJ B.5.2. Učenik objašnjava i uvažava potrebe, osjećaje i prava drugih.  OŠ KV C.5.2. Učenik uočava da nas vjera potiče na stvaranje kvalitetnih međuljudskih odnosa u svom okruženju. |
| Tehničko i informatičko | OŠ TK C.5.1. Učenik demonstrira sigurno sudjelovanje u prometu primjenom prometnih pravila i propisa.  IDK OŠ A.5.1. Učenik vrednuje informacije.  IDK OŠ C.5.3. Učenik dizajnira digitalne sadržaje prema zadanim kriterijima. |
| Umjetničko | OŠ GK C.5.1. Učenik na osnovu slušanja glazbe i aktivnog muziciranja prepoznaje različite uloge i vrste glazbe.  OŠ GK C.5.2. Učenik temeljem slušanja, pjevanja i plesa/pokreta upoznaje obilježja hrvatske tradicijske glazbe užeg zavičajnog područja.  OŠ LK A.5.1. Učenik istražuje i interpretira različite sadržaje oblikujući ideje koje izražava koristeći se likovnim i vizualnim jezikom.  OŠ LK C.5.2. Učenik raspravlja o društvenome  kontekstu umjetničkoga djela. |
| Tjelesno i zdravstveno | OŠ TZK A.5.1. Izvodi strukture gibanja koje su povezane s temeljnim kineziološkim teorijskim i motoričkim znanjima.  OŠ TZK A.5.3. Izvodi osnovne elemente sportova.  OŠ TZK A.5.4. Prepoznaje i izvodi ritmičke i plesne strukture u minikoreografijama.  OŠ TZK D.5.3. Upotrebljava iz ove razine primjenu pravila, tj. iz raznovrsnih grupacija sportova i elementarnih igara koje razvijaju sposobnost samoregulacije i suradničkog odnosa. |

**Jezično-komunikacijsko područje i Tjelesno i zdravstveno područje**

**Aktivnost: Kralj koji je zabranio mrak**

**Ishodi aktivnosti**

Učenik prepoznaje da svaki čovjek ima pravo na slobodu mišljenja, izražavanja, okupljanja i udruživanja, privatnost i sigurnost.

Učenik opisuje obilježja demokracije i demokratskog uređenja.

Učenik usvaja osnovne korake plesa engleski valcer.

Učenik prepoznaje izmjenu uloga tijekom plesanja engleskog valcerakao simbol izražavanja ravnopravnosti među spolovima.

**Opis prve aktivnosti**

Učenici će nakon sudjelovanja u procesnoj drami, čitanja i slušanja ulomaka književnog teksta i slušanja radijske igre *Kralj koji je zabranio mrak* učenika Osnovne škole Veliko Trgovišće prema motivima istoimene priče Emily Haworth Booth razgovarati o problemima povrede temeljnih ljudskih prava koja će prepoznati u priči.

Uporabom navedene dramskopedagoške metode i postupaka preuzimat će uloge i postajati sudionicima priče te tako lakše dolaziti do određenih spoznaja o problematici priče.

Navedene dramskopedagoške metode i postupci izborni su te se mogu prilagoditi učenicima i njihovim individualnim potrebama, kao i različitim oblicima učenja i poučavanja. Uvodne su aktivnosti motivirajuće te u službi stvaranja poticajnog ozračja u procesu učenja i poučavanja.

**Vođena mašta**

Učitelj sugestivnim govorom ili izražajnim čitanjem vodi učenike zamišljenom situacijom. Učenici vježbu izvode zatvorenih očiju, udobno smješteni u prostoru. Vježba se može izvoditi uz prikladnu instrumentalnu glazbu. Učitelj čita ili govori tekst.

*Nalazite se na trgu unutar zidina jednog kraljevstva. Čujete topot konja, ulične prodavače koji se cjenkaju s kupcima. Jedno dijete glasno plače. Stražar na vratima dvorca glasno raspravlja sa služavkom koja nosi košaru puno voća. Vruće je. Deset je sati i vrlo je živo na kraljevskom trgu. Dobro promotrite što se oko vas nalazi. Do vas dopiru različiti mirisi. Osjetite ih. Ispred vas uzdiže se veliki dvorac. Nedavno je umro stari kralj i treba ga naslijediti njegov sin. Ljudi su uznemireni jer ne znaju što ih čeka, znaju jako dobro da će umjesto njega odlučivati drugi. Pokojni je kralj bio dobar i brinuo se o ljudima. Imao je sluha za probleme naroda. Odjednom vidite gomilu ljudi na jednom mjestu, okupljenu oko starog kipa. To su novinari, snimaju reportažu. Prilazite im i otvarate oči.*

**Reportaža – intervju – učitelj u ulozi**

Učenici preuzimaju ulogu nekog od stanovnika kraljevstva (prodavač, stražar, spremačica, majka, svećenik, dvorska luda, čistač štale, pekar, kuhar…) i šeću se trgom. Učitelj je u ulozi novinara i postavlja im pitanja te traži njihovo mišljenje o trenutnom stanju u kraljevstvu i njihovim očekivanjima od novog kralja. Učenici odgovaraju iz svojih uloga. Primjerice: *Tko ste vi?*, *Što mislite o novom kralju?*, *Što očekujete od njegove vladavine?*, *Mislite li da će vam biti bolje?*, *Jeste li zadovoljni životom u kraljevstvu?*, *Biste li mu željeli nešto savjetovati?*, *Bojite li se nečega?*

**Pripovijedanje**

Učitelj učenicima pripovijeda nastavak priče*.*

*Na vlast je došao mladić, ali on nije bio običan mladić. Još od djetinjstva neopisivo se bojao mraka i čvrsto je odlučio da će jednog dana, kad postane kralj, učiniti nešto s tim mrakom. On će ga zabraniti. Prvog jutra svoje vladavine pozvao je sve svoje savjetnike, najmudrije glave kraljevstva i priopćio im svoj plan.*

**Scenska improvizacija**

Učenici su podijeljeni u skupine. Jedan je u ulozi kralja, a ostali su njegovi savjetnici. Samostalno odabiru tko su (primjerice, ministar obrane, rizničar, ministar školstva, ministar trgovine) i improviziraju razgovor kralja i njegovih savjetnika. Kralj traži od njih da osmisle strategije kako zabraniti mrak, a da to ljudi ne shvate kao zabranu. Savjetnici mu nude različita rješenja o tome što se može napraviti da bi se ljude uvjerilo da je mrak štetan. Kraljevi savjetnici mogu govoriti i stranim jezikom.

**Pripovijedanje**

Učitelj učenicima pripovijeda nastavak priče.

*I tako su savjetnici počeli širiti glasine o mraku, da je mrak dosadan, strašan, da se ne može u mraku igrati, da im krade novac, uzima igračke i poslastice. Ljudi se prije nikada nisu zabrinjavali zbog mraka, ali im se odjedanput učinilo da je mrak uistinu nešto loše. Došli su pred palaču i zatražili da se mrak zabrani. I tako je kralj ispunio svoju želju. Naredio je da se mrak istjera iz zemlje. Svi su dobili što su mislili da žele. Mraka više nije smjelo biti, a iznad palače postavljeno je golemo umjetno sunce. Žarilo je na nebu cijeli dan i noć. Kralj donosi i neke zakone: propisani su protumračni šeširi, svi su morali ukloniti zastore, svjetiljke su postavljene po cijelom kraljevstvu, organizirana je protumračna policija koja se brinula za svjetlo, nitko nije smio gasiti svjetlo, slavilo se cijele dane i noći.*

**Smrznute slike**

Učenici su u skupinama. Zadatak im je razmisliti do čega je takvo ponašanje dovelo. Što se dogodilo s ljudima koji su se ubrzo umorili, s djecom, životinjama…

Učitelj zadaje uputu da učenici prikažu što se događalo u kraljevstvu pomoću triju smrznutih slika. Učenici svojim tijelima oblikuju prizor na ulici, u parku, školi te u štali među životinjama stvarajući sliku događanja. Pretpostavlja se da će učenici prikazati umor, pospanost, spavanje, nemir…

**Scenska improvizacija**

Učenici su podijeljeni u skupine. Jedan je u ulozi kralja, a ostali su njegovi savjetnici. Kralj traži od njih pomoć jer gubi kontrolu i moć nad kraljevstvom. Savjetnici opet savjetuju kralja i nude mu neka nova rješenja ili ga nagovaraju da javno prizna svoj strah, ukine zabranu i ispriča se ljudima.

**Lik na plakatu**

Na plakatu većeg formata učenici crtaju obris lika. Jedan učenik legne na papir koji je na podu te se oko njega napravi obris. Obris predstavlja kralja. Ostali učenici unutar obrisa upisuju kakav je kralj iznutra, a oko crta obrisa kakav je kralj izvana, odnosno kako se želi prikazati drugima. Unutar lika upisuju riječi i rečenice njegovih promišljanja, strahova, osjećanja, a izvana one osobine kojima se želi prikazati drugima. Nakon ispisivanja promišljaju o njegovim postupcima i traže uzroke takva ponašanja.

Učitelj postavlja pitanja: *Budući da je kralj moćan i da može donositi odluke umjesto drugih, opravdava li njegov strah takvo ponašanje?*, *U čemu je pogriješio?*, *Je li uvažavao mišljenje drugih?*, *Brine li se za svoj narod?*, *Je li mu važno njihovo stanje?*, *Kako vlada ovaj kralj?*, *Imaju li njegovi podanici pravo glasa?*, *Ima li njegova vladavina obilježje demokracije, u kojoj svi imaju pravo glasa i zajedno donose odluke?*, *Što biste vi učinili drukčije da ste na kraljevu mjestu?*

**Smrznute slike – unutarnji monolog**

Učenici su u skupinama i trebaju ponuditi rješenje problema pomoću triju smrznutih slika. Što se najbolje moglo dogoditi? Učenici svojim tijelima grade smrznute slike koje predstavljaju rješenja problema u kraljevstvu. Osmišljavaju tri moguće pozitivne situacije rješenja kraljevih problema. Učitelj ih navodi dodatnim uputama, primjerice, *Možda je kralj priznao da se boji ili potražio liječničku pomoć…*Tijekom smrznute slike i na učiteljev unaprijed dogovoren znak (primjerice, dodir rukom po ramenu) učenik progovara iz svoje uloge kao zadani lik u 1. osobi i naglas izgovara misli koje mu u tom trenutku prolaze glavom. Važno je da učenici, koristeći se tehnikom unutarnjeg monologa, ne prepričavaju misli lika, niti da govore kao da odgovaraju na učiteljeva pitanja. Govoreći u 1. osobi, potpuno se uživljavaju u situaciju.

**Suprotstavljene misli**

Učenici su podijeljeni u skupine po troje. Jedan je u ulozi kralja koji treba donijeti odluku što dalje. Druga su dvojica učenika u suprotnim ulogama, predstavljaju kraljeve pozitivne i negativne misli. Svaki stoji s jedne kraljeve strane. Kralj je u velikom problemu, nalazi se pred velikom nedoumicom i odlukom. Učenik koji glumi njegove pozitivne misli iznosi i zastupa uvjerenja i stavove što je najbolje učiniti, što je dobro, prihvatljivo i čime neće nikog povrijediti. S njegove je druge strane učenik koji predstavlja kraljeve negativne misli te ga nastoji uvjeriti u suprotno. U ovoj je vježbi važno poštovati redoslijed govorenja. Lik u sredini (kralj) sluša glasove savjesti, svoje pozitivne i negativne misli. Nakon nekog vremena kralj treba donijeti odluku o svojem postupanju i izgovara rečenicu koja predstavlja njegovu odluku o tome što će učiniti.

**Stranica iz kraljevog dnevnika**

Kralj je donio odluku. Prošlo je pet godina. Kralj redovito vodi svoj dnevnik i u njega zapisuje što mu se sve događa. Napišite jednu stranicu njegova dnevnika koju je napisao pet godina nakon zabrane mraka. Razmislite je li ukinuo zabranu mraka, je li priznao svoj strah, je li još uvijek kralj… Zamislite da ste kralj i napišite svoja razmišljanja na jednoj stranici dnevnika.

Pisanje započnite oslovljavanjem:*Dragi moj dnevniče!*

Učenici čitaju svoje zapise i obrazlažu svoje stavove i promišljanja o kralju i njegovoj vladavini, demokraciji i pravima ljudi.

Učitelj najavljuje slušanje radijske igre *Kralj koji je zabranio mrak* koju su snimili učenici radijske skupine OŠ Veliko Trgovišće prema motivima priče Emily Haworth Booth. Mentorica je učiteljica Ines Čeko <https://www.youtube.com/watch?v=JNArbEp-pfg> (pristupljeno 12. 7. 2024.).

**Vrednovanje/samovrednovanje 3 – 2 – 1**

Učitelj daje uputu učenicima o vrednovanju današnjih aktivnosti.

Navedite koja je **tri** ljudska prava kralj povrijedio svojim postupcima.

Navedite **dva** obilježja demokratske vladavine.

Navedite **jedan** pridjev koji opisuje kraljevu početnu vladavinu.

**Opis druge aktivnosti**


**Ples na dvoru – engleski valcer**

Učitelj dijeli učenike u parove. Učenici u paru preuzimaju uloge kralja i kraljice. Jedan je učenik u ulozi kralja, drugi u ulozi kraljice. Učitelj najavljuje da će kralj i kraljica naučiti novi ples, engleski valcer,kojim će uskoro otvoriti veliki kraljevski bal. Učitelj uz glazbu demonstrira korake engleskog valcera. Upute za plesne korake za učitelje nalaze se u radnom listiću. Nakon svladavanja osnovnog koraka, učenici plešu u parovima u kojima izmjenjuju uloge kralja i kraljice. Važno je naglasiti da su u engleskom valceru koraci za oba spola jednaki, a razlika je u tome što muškarac kreće desnom nogom naprijed, a žena lijevom nogom unazad. Zajedničkim plesanjem učenici će spoznati i osvijestiti da su u plesu svi ravnopravni.

**RADNI LISTIĆ**

**Koraci engleskog valcera**

KVADRAT DESNOM NOGOM: kreće se iz sunožnog stava. Desna noga ide naprijed, lijeva noga ustranu naprijed, desna se noga priključi lijevoj.

D  L D – desna noga, L – lijeva noga

1 D 2 L

3 D

1. Desna noga unaprijed.


2. Lijeva noga unaprijed i ustranu.

3. Desnu nogu priključi lijevoj.

KVADRAT LIJEVOM NOGOM: lijeva noga nazad, desna noga nazad ustranu, lijeva se noga priključi desnoj.

L 3

D 2 L 1

D  L

1. Lijeva noga unazad.

2. Desna noga unazad i ustranu.

3. Lijevu nogu priključi desnoj.

Kvadrati se povezuju u plesu. Takt je ¾. Prva je doba naglašena, druge dvije nenaglašene.

Izvor: *I-nastava.gov.hr, Tjelesna i zdravstvena kultura 5. r. OŠ – Društveni ples Engleski valcer (6’06’’ – 9’28’)*, [https://youtu.be/XIENVPupcMs](https://youtu.be/XIENVPupcMs,) (pristupljeno 12. 7. 2024.)

**Vrednovanje**

|  |  |  |  |
| --- | --- | --- | --- |
|  | U potpunosti | Djelomično | Trebam još vježbati |
| Usvojila/usvojio sam korake plesa engleski valcer i znam ih prepoznati. |  |  |  |
| Razumijem izmjenu uloga u plesu engleski valcer kao simbol ravnopravnosti. |  |  |  |

**Prirodoslovno područje**

**Ishodi aktivnosti**

Učenik opisuje pravo na zaštitu okoliša kao osnovno ljudsko pravo.

Učenik uočava onečišćenje zraka istražujući neposredni okoliš.

**Učenik provodi istraživanje o prisutnosti čestica nečistoća u zraku.**

**Opis aktivnosti**

Cilj je ove aktivnosti uočiti čestice nečistoća u zraku na školskom igralištu / u parku / u školskom dvorištu te usporediti količine čestica nečistoća dokazanih u okolišu s količinom čestica nečistoća u učionici. Ako je tih nečistoća mnogo, jer se igralište, primjerice, nalazi uz prometnicu ili tvornicu, upućuje se inicijative učenika škole lokalnim vlastima za preusmjeravanje prometa kako bi se smanjila količina lebdećih čestica onečišćenja u zraku na ispitivanom području. Cilj je aktivnosti i ukazati na važnost zaštite okoliša kao jedno od temeljnih ljudskih prava. Učenici u skupinama od najviše četiriju učenika provode predloženo istraživanje.

**RADNI LISTIĆ**

**Potreban materijal i pribor**: dva satna stakla, dva komadića vate, voda i povećalo.

Pretpostavite gdje ima više čestica nečistoće u zraku – u razredu ili na školskom dvorištu. Oblikujte pretpostavku i zapišite je.

**Pretpostavka**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**Tijek istraživanja**



a) Vodom navlažite dva komadića vate i svaki od njih stavite na satno staklo.

b) Jedno satno staklo ostavite nekoliko dana negdje u razredu, a drugo satno staklo izložite negdje na školskom igralištu vodeći računa o tome da je natkriveno.

c) Nakon nekoliko dana povećalom promotrite obje vate na satnom staklu i usporedite količinu čestica nečistoća.

d) Svoja opažanja skicirajte.

**Opažanje**

čestice nečistoća na vati u razredu čestice nečistoća na školskom igralištu

Što opažate na vati na svakome satnom staklu?

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**Zaključak**

Izvedite zaključak odgovarajući na sljedeća pitanja.

1. Na kojoj vati je bilo više čestica nečistoća? Što zaključujete o onečišćenosti zraka na školskom igralištu?

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

2. Zašto je u istraživanju važno koristiti se vlažnom vatom?

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

3. Je li istraživanje potvrdilo vašu pretpostavku? Objasnite.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Nakon provedenog istraživanja učenici će rezultate predstaviti izvješćem. Svaka skupina prezentira rezultate i zaključke. Ako rezultati istraživanja ukazuju na povećano onečišćenje zraka česticama nečistoća u neposrednome školskom okružju, učenici izrađuju letak kojim apeliraju kod lokalnih vlasti na preusmjeravanje prometa u cilju smanjenja onečišćenosti zraka. Letkom se ukazuje na potrebu poštovanja ljudskog prava na čist okoliš i zdravlje.

**Vrednovanje**

**Rubrika za vrednovanje**

|  |  |  |  |
| --- | --- | --- | --- |
|  | **RAZINA OSTVARENOSTI** | | |
| **ELEMENTI VREDNOVANJA** | **U POTPUNOSTI** | **DJELOMIČNO** | **POTREBNA DORADA** |
| **PROVEDBA ISTRAŽIVANJA** | Istraživanje je u potpunosti provedeno u skladu s uputama na radnom listiću. | Istraživanje je provedeno uz minimalna odstupanja od uputa u radnom listiću. | Istraživanje je provedeno samo djelomično u skladu s uputama u radnom listiću. |
| **REZULTATI ISTRAŽIVANJA** | Rezultati istraživanja prikazani su detaljno i točno. | Rezultati istraživanja prikazani su uglavnom detaljno i/ili uz minimalne pogreške. | Rezultati istraživanja prikazani su površno i/ili uz veće pogreške. |
| **ZAKLJUČAK ISTRAŽIVANJA** | Rezultati istraživanja ispravno su protumačeni te je na temelju njih izveden zaključak. | Rezultati istraživanja protumačeni su uz minimalne pogreške i/ili se izvedeni zaključak u najvećoj mjeri temelji na dobivenim rezultatima. | Rezultati istraživanja protumačeni su uz veće pogreške i/ili se izvedeni zaključak minimalno temelji na dobivenim rezultatima. |
| **RADNI LISTIĆ** | Radni listić ispunjen je potpuno i točno. | Radni listić ispunjen je najvećim dijelom potpuno i točno. | Radni listić ispunjen je površno i/ili samo djelomično točno. |

**Napomena:** U svrhu formativnog vrednovanja učenike je potrebno prije provedbe istraživanja upoznati sa sastavnicama rubrike.

Samovrednovanje

Na samoljepljivom papiriću učenici će zapisati odgovore na sljedeća pitanja i zalijepiti ga u dnevnik učenja/bilježnicu.

a) Što sam naučila/naučio sudjelujući u provedenom istraživanju?

b) Što mi je u provedbi istraživanja bilo najlakše?

c) Koji mi je korak u provedbi istraživanja bio najteži?

d) Kako bi se provedeno istraživanje moglo poboljšati?

e) Kako mogu primijeniti usvojeno znanje?

**Društveno-humanističko područje**

**Ishodi aktivnosti**

Učenik uspoređuje demokraciju u staroj Grčkoj s današnjom.

Učenik opisuje prava i dužnosti građana u demokraciji – demokratskom društvu.

**Opis aktivnosti**

Učitelj daje učenicima na izbor hoće li na pitanja odgovarati pisano ili usmeno. Učenici će na pitanja odgovarati kako se većina u razredu izjasnila. Učitelj im pojašnjava da su upravo demokratski odlučili i odabrali način rada. U nastavku učitelj učenicima postavlja pitanja: *Imate li predsjednika razreda?*, *Kako ste ga izabrali?*, *Zašto ste izabrali baš tog učenika?*, *Koja je dužnost predsjednika razreda?*, *Što vi možete poduzeti ako predsjednik ne bude obavljao svoju dužnost?*, *Znate li zašto vi nemate pravo ići na izbore na koje idu vaši roditelji?*

Učitelj najavljuje da će tijekom današnjih aktivnosti doznati kada se i gdje demokracija javlja prvi put u povijesti te koja je razlika prve demokracije u odnosu na današnju.

Učenici rade u paru na tekstovima o atenskoj demokraciji i demokraciji danas. Nakon čitanja teksta rješavaju zadatke.

**RADNI LISTIĆI**

**Atenska demokracija**

U 6. st. pr. Kr. u staroj je Grčkoj postojala velika i moćna država Atena. Atena je bila poznata po mnogočemu, posebice je važna bila atenska posebna vrsta vladavine koja se zvala demokracija. Riječ *demokracija* dolazi od grčkih riječi *demos,* što znači *narod,* i *kratos,* što znači *vladati*. Dakle, demokracija znači *vladavina naroda*. U Ateni je to značilo da su svi građani imali pravo sudjelovati u donošenju važnih odluka.

Tko su bili građani? Samo slobodni muškarci rođeni u Ateni imali su status građana. Žene, robovi i stranci nisu imali pravo sudjelovati u demokratskom procesu. Iako su postojala ograničenja u usporedbi s današnjim demokracijama, bilo je to veliko postignuće za ono vrijeme jer su obični ljudi (*demos*) po prvi put dobili pravo glasa.

Zašto je atenska demokracija važna? Atenska je demokracija bila jedna od prvih poznatih demokracija u svijetu. Iako nije bila savršena, postavila je temelje za buduće demokratske sustave.

1. Dopuni rečenicu.

U \_\_\_\_\_\_ stoljeću prije \_\_\_\_\_\_\_\_\_\_\_ postojala je država Atena.

2. Što znači riječ *demokracija* i od kojih grčkih riječi dolazi?

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

3. Pravo sudjelovanja u donošenju odluka u Ateni imali su:

a) žene

b) slobodni muškarci

c) svi građani Atene

4. Zašto je atenska demokracija važna za današnje demokratske sustave?

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**Današnja demokracija**

Danas u mnogim državama svijeta ljudi žive u demokraciji. Današnja demokracija označujeoblik vlasti u kojem građani na izborima svojim biračkim pravom odlučuju tko će ih voditi i kakvi će biti zakoni u njihovoj državi i tako sudjeluju u vlasti.

Evo kako to funkcionira:

Izbori: u demokraciji građani s biračkim pravom biraju predstavnike vlasti na izborima. To znači da glasaju za kandidate za koje žele da ih predstavljaju u vlasti.

Zašto je demokracija važna? Demokracija je važna jer omogućuje ljudima sudjelovanje u donošenju odluka koje utječu na njihov život. Također pomaže u zaštiti prava i sloboda svih građana. Kada ljudi imaju pravo glasa, mogu odabrati vođe koji će najbolje predstavljati njihove interese i raditi za dobrobit zajednice.

1. Kako građani biraju predstavnike vlasti u demokraciji?

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

2. Tko ima pravo glasati na izborima u demokraciji?

a) samo žene

b) samo slobodni muškarci

c) svi građani

3. Demokracija je važna jer ljudi \_\_\_\_\_\_\_\_\_\_\_\_\_\_\_\_\_ u donošenju \_\_\_\_\_\_\_\_\_\_\_\_\_\_ važnih za njihov \_\_\_\_\_\_\_\_\_\_\_\_\_\_\_\_.


4. Kako demokracija pomaže u zaštiti prava i sloboda građana?

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Kada učenici završe s radom, slijedi provjera točnosti napisanih odgovora. Učitelj može odgovore projicirati na ploču ili postavljati pitanja, a učenici odgovaraju. Parovi učenika zamijenit će svoje odgovore te će tako provesti vršnjačko vrednovanje. Nakon provjere odgovora zbrajaju bodove (svaki točan odgovor nosi jedan bod) i upisuju ih na listić para čije su odgovore provjeravali.

**Vrednovanje**

Učenici će pomoću Vennova dijagrama usporediti sličnosti i razlika demokracije u Ateni u 6. st. pr. Kr. i demokracije danas.



*Slika 1. Vennov dijagram – demokracija nekad i danas*

**Tehničko i informatičko područje i Matematičko područje**

**Ishodi aktivnosti**

Učenik opisuje pravo na osobnu sigurnost tijekom aktivnog sudjelovanja u prometu koristeći se informacijsko-komunikacijskim alatima.

Učenik opisuje osnosimetrične i/ili centralnosimetrične prometne znakove pomoću vlastita crteža.

**Opis aktivnosti**

Učenici na pripremljenu skicu bližega školskog okružja bilježe objekte važne za sigurno odvijanje prometa: kolnik, pločnik, semafore, prometne znakove, pješačke prijelaze, parkiralište te stazu za bicikliste. Kratko razgovaraju o uočenoj prometnoj situaciji komentirajući skice koje su napravili. Učitelj zatim započne razgovor o pravilima i pravima u prometu. Objašnjava značenje prometnih znakova, važnost prometne kulture svih sudionika u prometu. Učitelj navodi učenike na razgovor sljedećim pitanjima: *Kako je promet izgledao nekada?*, *Što je danas drukčije?*, *Je li promet sigurniji danas?*, *Obrazloži.*

Učenici se zatim podijele u dvije skupine i pretražuju mrežne stranice: <https://ucilica.skole.hr/>,

<https://edutorij-admin-api.carnet.hr/storage/extracted/2217480/html/447_promet.html>, <https://bicikli.hak.hr/> (pristupljeno 12. 7. 2024.) u potrazi za odgovorima. Tijekom pretraživanja učenici trebaju odgovoriti na sljedeća pitanja: *Kako dijelimo prometne znakove?*, *Kojeg su oblika znakovi opasnosti?*, *S koliko godina dijete smije samostalno upravljati biciklom u prometu?*, *Koliko mora iznositi razmak između bicikala kada voze u koloni?*, *Kojom se stranom ceste treba kretati pješak?*, *Što je biciklistička staza, a što biciklistička traka?*, *Kako biciklisti najavljuju promjenu smjera kretanja?*

Učitelj čita tekst sa zanimljivostima vezanim uz razvoj prometne kulture u Republici Hrvatskoj:

*Ferdinand Budicki 28. kolovoza 1901. dobio je svjedodžbu za upravljanje automobilom u Beču. Ponovno je morao polagati vozački ispit 27. srpnja 1910. u Zagrebu ishodivši pritom vozačku dozvolu pod rednim brojem 1. Njegovu je automobilu dodijeljen broj 8. Iskaznicu, koja je tiskana na platnu, potpisao je u ime policijskoga povjerenstva gospodin Rajzer. Izdana je 4. kolovoza 1910. Budicki je imao prvu autoškolu u Hrvatskoj još 1904., ali bez povjerenstva za polaganje vozačkog ispita. Istodobno s radom kreće i prva autoškola u Njemačkoj.* (<https://tehnika.lzmk.hr/budicki-ferdinand-2/>, pristupljeno 12. 7. 2024.)

*Na početku 20.st. smatralo se društveno neprihvatljivim da žene budu vozači, no jedna hrabra i odvažna žena prije 110 godina, 7. travnja 1914. godine, položila je vozački ispit. Alma pl. Balley iz Zagreba suvozačko je mjesto odlučila zamijeniti vozačkim. Almin suprug, Vladimir pl. Balley, bio je kraljevski kotarski inženjer. Te, 1914. godine nabavio je automobil marke* Opel*. Kad se prijavila za polaganje vozačkog ispita, njegova je supruga isprva naišla na probleme. S obzirom na to da se takva aktivnost smatrala neprimjerenom za ženu, u prvome hrvatskom automobilskom klubu povela se rasprava je li moguće da žena vozi. Tadašnji propisi u Hrvatskoj nisu predvidjeli da žena može polagati vozački ispit, no Povjerenstvo joj je ipak dopustilo da pristupi ispitu, a ona ga je položila iz prvog pokušaja. Time je postala 285. ispitani vozač u Hrvatskoj. U svojem otvorenom* Opelu *tipa* Baby*, Alma je pojurila „bijesnom” brzinom od 60 km na sat.* (<https://www.zagreb.info/tag/alma-balley/>, pristupljeno 12. 7. 2024.)

Učitelj zatim postavlja pitanja*: Koje uvjete treba zadovoljiti danas za pristup vozačkom ispitu?*, *U kojim se slučajevima danas ponovno pristupa vozačkom ispitu?*, *Imaju li danas vozačice jednaka prava kao i vozači?*

**Vrednovanje**

Učenici trebaju navesti tri obilježja sigurnog sudjelovanja u prometu i tri nepoželjna ponašanja u prometu.

**Opis druge aktivnosti**

Nakon aktivnosti u Tehničkome i informatičkom području učenici samostalno odabiru i crtaju osnosimetrični ili centralnosimetrični prometni znak iz svojeg okružja. Kasnije se učenici slobodno dijele u parove i dogovaraju mogući dizajn prometnog znaka budućnosti koristeći se geometrijskim priborom. Prometni znak budućnosti trebao bi simbolizirati obavijest, zabranu, ograničenje, obvezu ili opasnost za prometni slučaj koji još nije osmišljen.

**Vrednovanje**

U završnom dijelu nastavnog sata, učenici pokazuju nacrtane prometne znakove i dijele ih u skupine osnosimetričnih i centralnosimetričnih prometnih znakova. Dogovaraju se i komentiraju razloge svojeg odabira. Učitelj u dogovoru s učenicima priprema izložbu učeničkih radova.

**Umjetničko područje i Tjelesno i zdravstveno područje**

**Ishodi aktivnosti**

Učenik prepoznaje elemente oblikovanja u tradicijskoj umjetnosti.

Učenik uspoređuje djela tradicijske baštine s društvenim kontekstom u kojem su nastala.

Učenik opisuje pravo na sudjelovanje u kulturno-umjetničkom životu nekad i danas.

Učenik prepoznaje značajke tradicijskog plesa *Grizlica* razvijajući svijest o važnosti tradicijske kulture.

**Potreban materijali i pribor:** primjeri tradicijskih uzoraka (primjerice, vezovi, tkanine, keramika, dječja tradicionalna igračka), papir, olovke ili vodene boje, tempera ili flomasteri, kolaž-papir, škare i ljepilo, računala ili tableti s pristupom internetu.

**Opis prve aktivnosti**

Nakon izvođenja i slušanja pjesme *Moja diridika* učenici uočavaju temeljni princip oblikovanja –ponavljanje. Zaključuju kako ponavljanjem ili izmjenjivanjem oblika nastaje ritam. Vođenim razgovorom uočavaju kako su se naši predci koristili ritmom u svojim rukotvorinama i umjetnosti, istodobno navodeći tradicijska obilježja svojeg zavičaja. Poželjno je učenike upoznati s različitim zavičajnim nazivima tradicijskih predmeta. Učenici tako proširuju znanje o zavičajnim idiomima u okviru tradicijske kulture.

Učenicima se zatim postavljaju pitanja kojima povezuju tradicijsku i suvremenu kulturu: *Jesu li pojedini tradicijski elementi prisutni na današnjoj odjeći i obući?*, *Koje boje prevladavaju?*, *Usporedite ih s bojama naših nacionalnih simbola, grba i zastave.*, *Kako možemo očuvati tradicijsku baštinu?*

Nadahnuti tradicijskom baštinom, učenici stvaraju vlastite uzorke koristeći se kolaž-papirom, bojama ili materijalima po izboru. Važno je potaknuti ih u eksperimentiranju različitim načinima ponavljanja i izmjenjivanja oblika te naglasiti važnost očuvanja tradicijske baštine kreativnim izrazom i suvremenom interpretacijom.

**Vrednovanje**

Učenici postavljaju vlastiti rad na vidljivo mjesto u učionici, raspravljaju o najzanimljivijim tehnikama i uzorcima te ističu kako su doživjeli proces stvaranja.

**Opis druge aktivnost**

Nadahnuti izvedbom tradicijske pjesme, učenici u parovima razgovaraju kako su se svojim pravom na sudjelovanje u kulturno-umjetničkom životu ljudi koristili nekada, a kako danas. U radu se koriste pripremljenim fotografijama tradicijske i suvremene kulture te pitanjima.



*Slike 2., 3. i 4. Tradicijska i suvremena kultura*

Izvori fotografija:


[*https://openverse.org/image/5323ae8b-e1c8-4fb5-b2a7-8881036c2e32?q=croatian%20folklor*](https://openverse.org/image/5323ae8b-e1c8-4fb5-b2a7-8881036c2e32?q=croatian%20folklor)

<https://openverse.org/image/d7d9c35e-30e5-4bd9-b849-c0090182cd12?q=open%20air%20concert>

[Instagramming via Mobile Phones at the Cyndi Lauper Concert? | Openverse](https://openverse.org/image/33023d49-e637-4750-b9d3-3a3ee4818ce7?q=concert%20mobile%20phone) (pristupljeno 12. 7. 2024)

*Gdje su se održavala kulturno-umjetnička događanja u vrijeme naših pradjedova i prabaka, a gdje se održavaju danas? Kako su ljudi mogli sudjelovati u kulturno-umjetničkim aktivnostima nekada, a kako to čine danas? Kako se mijenjalo ponašanje publike? Kako su se ljudi odijevali za izlazak nekad, a kako to čine danas?*

Nakon razgovora parovi učenika uspoređuju sličnosti i razlike u sudjelovanju u kulturno-umjetničkom životu nekada i danas pomoću Vennova dijagrama.



*Slika 5. Vennov dijagram – sudjelovanje u kulturno-umjetničkom životu nekad i danas*

Dobiveni će materijal poslužiti za razrednu raspravu. Jesu li naše prabake i pradjedovi imali jednaka prava i mogućnosti sudjelovati u kulturno-umjetničkom životu zajednice kao i mi?

Pravila za vođenje rasprave:

1. Učenici zapisuju svoje odgovore na postavljeno pitanje uz obrazloženje.

2. Nakon dviju minuta učenici javno priopćavaju svoje odgovore.

3. Učitelj potiče raspravu. Primjerice, ako jedan učenik ima suprotan odgovor od drugog, može ih se pitati u čemu se njihova mišljenja razlikuju. U raspravu se može uključiti i treći učenik koji treba odlučiti s čijim se mišljenjem slaže i navesti argumente.

4. Učitelj treba istaknuti pojedine tvrdnje učenika s vremena na vrijeme, osobito kada se čini da je rasprava posustala i da je treba usmjeriti.

Učitelj tijekom rasprave treba zadržati neutralan stav i izbjegavati „autoritativne“ interpretacije. Treba inzistirati na slobodnoj i promišljenoj raspravi među učenicima utemeljenoj na demokratskim načelima.

**Vrednovanje**

IZLAZNA KARTICA

Navedi tri obilježja kulturno-umjetničkog života naših predaka i tri obilježja kulturno-umjetničkog života danas.

**Opis treće aktivnosti**

Učitelj će vođenim razgovorom potaknuti učenike na zaključak kako su folklorna glazba, narodni ples i narodna nošnja elementi tradicijske, kulturne baštine. Učitelj će učenike naučiti plesati podravski narodni ples *Grizlica*. Bio je to ples postolara i plesao se na selu. Danas se pleše u folklornim ansamblima i plesnim školama.

Izvor: i-nastava, <https://youtu.be/qeQCyGQYGqM> (11’17’’ – 13’07’’), pristupljeno 12. 7. 2024.

**Vrednovanje**

|  |  |  |  |
| --- | --- | --- | --- |
|  | DA | TREBAM POMOĆ | NISAM SIGURNA/SIGURAN |
| Prepoznajem korake narodnog plesa. |  |  |  |
| Opisujem važnost plesa u tradicijskoj kulturi. |  |  |  |

## 4.6. Šesti razred osnovne škole

**Tema**: **Mediji**

**Opis teme**

U aktivnostima je naglasak na razlikovanju medija te osvješćivanju njihove uloge posrednika informacija i poruka u svakodnevnom životu nekada i danas. Učenici osvješćuju važnost kritičke procjene medijskih poruka te uočavaju utjecaj i snagu medija u stalnom senzibiliziranju javnosti na rastuće probleme diskriminacije, predrasuda te na govor mržnje. Učenici spoznaju kako mediji mogu biti i učinkovit alat u promidžbi vrijednih, humanitarnih projekta, umjetničkih aktivnosti, kao i u prezentiranju i popularizaciji aktivnosti usmjerenih na rješavanje aktualnih društvenih izazova, primjerice demografskog starenja.

*Tablica 8. Očekivanja međupredmetne teme Građanski odgoj i obrazovanje i odgojno-obrazovni ishodi po predmetnim područjima koji se ostvaruju u 6. razredu osnovne škole u okviru teme* Mediji

|  |  |  |
| --- | --- | --- |
| Odgojno-obrazovna očekivanja | Odgojno-obrazovno područje | Odgojno-obrazovni ishodi |
| Učenik:  goo A.3.1. Promišlja o razvoju ljudskih prava.  goo A.3.3. Promiče ljudska prava.  goo B.3.2. Sudjeluje u odlučivanju u demokratskoj zajednici. | Jezično-komunikacijsko | OŠ HJ B.6.4. Učenik oblikuje uratke u kojima dolazi do izražaja kreativnost.  OŠ HJ C.6.2. Učenik objašnjava vezu teksta i svijeta koji ga okružuje, uočava priču i likove kao temelje popularnokulturnih tekstova.  STRANI JEZIK: Učenik čita riječi i kratke rečenice. |
| Prirodoslovno | GEO OŠ B.A.6.3. Učenik objašnjava raznolikost svjetskoga stanovništva analizirajući pojedine strukture, identificira probleme koji iz toga proizlaze te izgrađuje pozitivan i tolerantan odnos prema drugim kulturnim zajednicama poštujući raznolikosti.  PRI OŠ B.6.4. Učenik objašnjava cikluse u prirodi na temelju istraživanja. |
| Matematičko | MAT OŠ A.6.9. Učenik primjenjuje računanje postotnog iznosa zadane osnovne vrijednosti.  MAT OŠ E.6.1. Učenik prikazuje podatke tablično te linijskim i stupčastim dijagramom frekvencija. |
| Društveno-humanističko | POV OŠ C.6.1. Učenik objašnjavautjecaj znanosti, izuma i tehnologije na razvoj društva u srednjem i ranom novom vijeku. |
| Tehničko i informatičko | IDK OŠ A.6.1. Učenik kritički vrednuje medijske poruke.  TK OŠ A.6.1. Na kraju druge godine učenja i poučavanja predmeta Tehnička kultura u domeni Dizajniranje i dokumentiranje učenik crta tehničke crteže tvorevine iz svakodnevnoga života primjenjujući norme tehničkoga crtanja. |
| Umjetničko | OŠ GK A.6.3. Učenik temeljem slušanja glazbe, razlikuje vokalnu, instrumentalnu i vokalno-instrumentalnu glazbu te različite izvođačke sastave.  OŠ GK C.6.1. Učenik temeljem slušanja razlikuje, opisuje i uspoređuje obilježja različitih vrsta glazbe.  OŠ LK C.6.2. Učenik raspravlja o društvenome kontekstu umjetničkoga djela. |
| Tjelesno i zdravstveno | OŠ TZK A.6.2. Primjenjuje stečeno znanje u sportovima.  OŠ TZK D.6.3. Sudjeluje u natjecanjima koja razvijaju sposobnost samoregulacije, suradničkog odnosa i nenasilnog rješavanja sukoba.  OŠ TZK C.6.2. Izvodi raznovrsne vježbe za razvoj motoričkih postignuća. |

**Društveno-humanističko područje, Tehničko i informatičko područje, Matematičko područje, Umjetničko područje i Tjelesno i zdravstveno područje**

**Ishodi aktivnosti**

Učenik navodi primjere prijenosa vijesti i poruka u razdobljima prapovijesti, antike i srednjeg vijeka.

Učenik uspoređuje prijenos vijesti i poruka nekad i danas.

Učenik vrednuje informacije kao točne ili netočne pretražujući različite izvore.

Učenik razlikuje medijske poruke prepoznajući pristranosti, manipulacije i propagandu.

Učenik prikazuje relativne frekvencije popularnih društvenih mreža i/ili platforma linijskim dijagramom.

Učenik uspoređuje načine prenošenja ideja u različitim umjetničkim medijima.

Učenik opisuje virtualni doživljaj umjetnosti.

Učenik se koristi medijima za organizaciju humanitarne utrke i obilježavanja *Fair Play* dana.

**Opis prve aktivnosti**

Učitelj na ploču zapisuje pojam MEDIJI, a učenici će metodom *oluje ideja* na samoljepljive papiriće napisati po jednu asocijaciju na zadani pojam te će svoj papirić zalijepiti na ploču.

Pretpostavljamo da će učenici napisati: mobitel, internet, časopisi, novine, filmovi, radio, knjige…

Učitelj učenicima dodatno objašnjava da riječ *mediji* označuje svaki oblik prenošenja neke poruke ili informacije. Poruka može biti u obliku vijesti, reportaže, članka, tv-emisije, serije, filma, bajke, romana, bloga, e-maila, radijske informacije itd.

Pitanje za učenike: *Kojom se vrstom medija svakodnevno koristite i u koju svrhu?* Nekoliko učenika odgovara. Nakon razgovora učenici će odigrati igru *pokvarenog telefona;* jedan će učenik započeti igru s izmišljenom obavijesti o događaju u njihovu mjestu koju će šaptom reći drugom učeniku; taj učenik nastavlja niz i tako do zadnjeg koji obavijest treba izreći naglas da se provjeri točnost informacija koje je izrekao prvi učenik. Obavijest treba sadržavati datum i vrijeme događaja te još dvije informacije o nadolazećem događaju, primjerice, dolazak neke sportske momčadi, pjevača, snimanje filma itd. Nakon što su učenici završili igru, učitelj s njima razgovara o rezultatu igre te prednostima i nedostatcima usmenog prenošenja informacija.

Pitanja i zadatci za učenike: *Je li informacija prenesena u potpunosti točno?*, *Ako nije, objasni zašto nije.*, *Je li obavijest sadržavala previše informacija?*, *Navedi tri uzroka koji mogu poremetiti prenošenje obavijesti.*, *Navedi tri posljedice netočno prenesene obavijesti.*, *Objasni zašto je važno da se obavijesti prenesu točno.*, *Koji oblik prenošenja obavijesti danas smatraš najpouzdanijim?*

Učenici će u skupinama ili u parovima radeći na tekstu ponoviti što znaju o razdoblju prapovijesti, antike i srednjega vijeka te znanje proširiti spoznajama o prijenosu vijesti i poruka u navedenim razdobljima. Skupine ili parovi kretat će se po postajama u učionici na kojima su postavljeni zadatci.

**RADNI LISTIĆI**

**Prijenos vijesti u prapovijesti**

U prapovijesno doba nije postojala organizirana služba za prijenos vijesti, ali su se poruke i informacije prenosile usmenim putem, čak i na velike udaljenosti. Informacije su se najčešće razmjenjivale prilikom trgovanja, na zajedničkim slavljima i vjerskim svečanostima. Brzina širenja vijesti ovisila je o brzini putovanja pa su se vijesti prenosile pješice, jahaćim konjima i zaprežnim kolima. Primjer uporabe zaprežnih kola pronađen je u Miklinovcu kraj Koprivnice gdje je otkriven brončanodobni keramički minijaturni kotač.

1. Kako su se prenosile vijesti i poruke u razdoblju prapovijesti?

2. Zašto se informacije nisu prenosile pisanim putem?

3. Gdje su se informacije najčešće razmjenjivale u prapovijesti, a kako se najčešće razmjenjuju danas?

4. O čemu je ovisila brzina širenja vijesti u prapovijesti, a o čemu ovisi danas?

**Prijenos vijesti u antičko doba**

U antičko doba prijenos vijesti i poruka postao je mnogo organiziraniji zahvaljujući izgradnji cestovne mreže u Rimskom Carstvu. Za vrijeme cara Oktavijana stvorena je državna prometna organizacija *Cursus publicus* – rimska državna poštanska organizacija koja je služila za prijenos informacija, prijevoz robe i službenih osoba. Transport su obavljali pješaci, kuriri na konjima ili zaprežna kola. Pješaci su mogli prijeći 70 , a konjanici 200 km dnevno. Uslugama organizacije *Cursus publicus* mogle su se koristiti samo osobe koje su za to imale posebno carevo odobrenje. Za privatne su osobe poštanske usluge obavljali glasnici, trgovci ili putnici. Dvije glavne prometnice koje su prolazile područjem današnje Hrvatske bile su *Via Dalmatia* uz obalu i *Via Pannonia* u kontinentalnom dijelu. Važnije su postaje na obali bile *Tarsatica* (Trsat), *Senia* (Senj), Iadera (Zadar), *Salona* (Solin), *Narona* (Vid), *Epidaurum* (Cavtat), a u kontinentalnom dijelu *Siscia* (Sisak), *Marsonia* (Slavonski Brod), *Sirotis* (Suhopolje), *Mursa* (Osijek) i *Cuccium* (Ilok).

1. Kako se prijenos vijesti promijenio u antičko doba u usporedbi s prapoviješću?

2. Što je *Cursus publicus* i koja je bila njegova svrha?

3. Koje su dvije glavne prometnice prolazile područjem današnje Hrvatske? Ako znaš, napiši nazive glavnih prometnica koje se danas nalaze na tim područjima.

4. Blizu koje se važnije postaje iz rimskog doba nalazi tvoje mjesto stanovanja?

5. Procjeni koliko je sati bilo potrebno pješacima u antičko doba da dođu od *Marsonije* (Slavonskog Broda) do *Murse* (Osijeka) ako je udaljenost između tih dvaju gradova 95 km te navedi na kakve su poteškoće mogli nailaziti tijekom putovanja.

**Glasničke službe u srednjem vijeku**

Propašću Zapadnorimskoga Carstva 476. godine nestala je i prometna organizacija *Cursus publicus*. U VII. st. Hrvati su naselili prostor od rijeke Drave do Jadranskog mora te ondje stvorili ranu srednjovjekovnu državu. U uvjetima srednjovjekovne feudalne usitnjenosti država nije postojalo zanimanje, a ni sredstva za organiziran prijenos vijesti. Razvojem obrtništva i trgovine te rastom gradova započela je organizacija glasničke službe. U razvijenome srednjem vijeku za potrebe vladara i državne diplomacije postojala je tzv. kraljevska (dvorska, državna) glasnička služba, za potrebe crkvenih redova i njihovih samostana bila je organizirana tzv. crkvena i samostanska pošta dok su gradovi i velikaši, trgovačka i cehovska udruženja te upravne, sudske i druge ustanove, pa i bogati poduzetnici, imali svoje glasnike. Izvan tih okvira nije postojala posebna javna ustanova za prijenos vijesti i pisama pa su se manje ugledne osobe morale snalaziti same, oviseći uglavnom o susretljivosti putnika (hodočasnici, trgovci, obrtnici). U XVI. st. zbog savjesnosti i brzine posebno su bili cijenjeni glasnici Dubrovačke Republike pa su se francuske, španjolske i austrijske vlasti koristile njima za prijenos svojih dogovora i vijesti na Bliski istok. Možemo stoga reći da su dubrovački glasnici ostavili značajan trag u organiziranju međunarodnoga poštanskog prometa između Istoka i Zapada.

1. Kako su Hrvati organizirali prijenos vijesti u ranoj srednjovjekovnoj državi?

2. Navedi uzroke organizacije glasničkih službi u razvijenome srednjem vijeku i nabroji vrste glasničkih služba koje su tada postojale.

3. Kako su manje ugledne osobe prenosile vijesti tijekom srednjeg vijeka? Jesu li današnje službe za prijenos informacija dostupne svima bez obzira na njihov status u društvu?

4. Zašto su glasnici Dubrovačke Republike bili cijenjeni i koje su se države koristile njihovim uslugama?

5. Koje je dobrobiti mogla imati Dubrovačka Republika zbog organiziranoga međunarodnog poštanskog prometa između Istoka i Zapada?

Nakon što su svi učenici prošli sve postaje, svoje će odgovore predstaviti jedni drugima. Učitelj će skupinama ili parovima dati broj koji se odnosi na postaju čije odgovore trebaju pročitati ostalim učenicima, primjerice, broj 1. Prijenos vijesti u prapovijesti, 2. Prijenos vijesti u antičko doba 3. Glasničke službe u srednjem vijeku.

Završnu aktivnost za učenike možemo raditi na satu ili je zadati učenicima kao malu projektnu aktivnost.

Zamislite da živite u srednjem vijeku u kojem nije bilo telefona, mobitela, interneta, pošte i službe za dostavu paketa. Godina je 1358. Živite u Slavoniji, a vaša baka živi u Dalmaciji. Baka slavi 60. rođendan i želite je iznenaditi čestitkom i darom. Razmislite kako ćete baki poslati čestitku i dar te svoj plan napišite u nekoliko rečenica. Prisjetite se što ste doznali o prijevozu robe i ljudi u srednjem vijeku.

**Vrednovanje**

**Izlazna kartica**

1. Navedite razlike u prijenosu vijesti i poruka u razdobljima prapovijesti, antike i srednjeg vijeka.

2. Navedite tri nedostatka i prednosti u prijenosu vijesti i poruka u razdoblju prapovijesti, antike i srednjeg vijeka.

3. Navedite tri nedostatka i prednosti u prijenosu vijesti i poruka danas.

**Opis druge aktivnosti**

**Potreban pribor i materijal:** veća kartonska kutija, plastični čepovi i škare.

Učitelj započinje aktivnost razgovorom o medijskim porukama, kao izvoru informacija, znanja, kulture zabave, odnosno dijelu svakodnevnog života. Učenici zaključuju kako su od davnina ljudi prenosili informacije na različite načine. Primjerice, vikar je hodao i na trgovima čitao kraljeve proglase. Pisala su se pisma, a pojavom kinematografije nastali su filmovi i slikopisne vijesti. U današnje su vrijeme novi mediji e-knjiga, e-novine, e-časopisi. Internet je medij u koji se ubrajaju e-mail, društvene mreže, *blogovi*, *vlogovi*, forumi, portali i još štošta. Ljudi su oduvijek bili radoznali. Kreatori medijskih sadržaja odlučuju o količini informacija te o tome što ćemo vidjeti ili čuti. Učenici zatim pristupaju aktivnostima koje slijede.

**Istina ili laž**

Učenici na kartonskoj kutiji iz sredine izrežu pravokutnik ili kvadrat prema želji i naprave televizijski ekran. Učenici osmišljavaju vijesti i reklamne poruke. Pojedini učenici „emitiraju” svoje vijesti dok drugi gledaju i procjenjuju sadržaj kao istinit ili lažan i obrazlažu odluke. Na kraju svi zajednički provjeravaju jesu li točno procijenili.

**Unutar okvira**

Učenici na pravokutnom kartonu dimenzija A4 izrežu sredinu i naprave okvir za slike. Svoj pogled usmjere kroz okvir, a rukama drže i pomiču okvir, udaljavaju ga i približavaju svojem licu, okreću se oko sebe dok se kreću po razredu. Učitelj ih pitanjima potiče na razgovor: *Što* *vidite unutar okvira, a što vidite ako pomičete okvir lijevo ili desno?*, *Postoji li način da držite okvir tako da vidite samo neke učenike ili samo neke stvari u razredu?* Učitelj upućuje učenike na zaključak da, kao što su oni dijelili sadržaje kroz okvir ekrana televizije i okvir za slike, tako i stvaratelji medijskih poruka odlučuju koje će dijelove poruka prikazati. Ako nešto nije unutar okvira, ne znači da to ne postoji. Zato uvijek treba gledati i izvan okvira.

**Čitajmo medijske poruke**

Učitelj podijeli različite pripremljene medijske poruke. Mogu biti i na stranom jeziku. Učenici, u skladu s učiteljevom uputom, analiziraju poruke te trebaju otkriti, pristrane, manipulirajuće poruke i propagandne poruke.

*Tablica 9. Primjeri medijskih poruka*

|  |  |
| --- | --- |
| Slika na kojoj se prikazuje vozilo, Kopneno vozilo, kotač, vanjski  Opis je automatski generiran | propagandna poruka |
| **Naša je kava najbolja na svijetu**!  Slika na kojoj se prikazuje crtež, Ljudsko lice, šalica kave, skeč  Opis je automatski generiran | pristrana poruka |
| Čestitam, slučajni dobitniče!  Ako pošalješ podatke na broj XXX XXXX, sutra ćemo ti poslati skupocjen dar. | Manipulirajuća poruka |

Izvor fotografija: [1986 Honda Prelude Advertisement | Openverse](https://openverse.org/image/d9597254-6da2-43e2-8465-3922ce4f4b34?q=advertising%20message),

<https://openverse.org/image/ae85b26e-a5f1-48b8-bd9d-15be7c2d2474?q=advertising%20coffee> (pristupljeno 10. 7. 2024.)

Učenici dobivaju zadatak u skupinama osmisliti i snimiti medijsku poruku reklamirajući neki izmišljeni proizvod.

**Vrednovanje**

Dopuni rečenice.

Za privlačenje pozornosti potencijalnih kupaca, \_\_\_\_\_\_\_\_\_\_\_\_\_\_\_ poruke imaju ključnu ulogu.

Da je određeni proizvod najbolji bez jasnih kriterija, ističu \_\_\_\_\_\_\_\_\_\_\_\_\_\_ poruke.

Neistiniti navodi u svrhu manipuliranja odlukama primatelja značajka su \_\_\_\_\_\_\_\_\_\_\_\_\_\_\_\_\_\_ poruka.

Provjeri istinitost sljedeće informacije i navedi izvor.

Zimski praznici za učenike traju od 24. 12. 2024. do 2. 3. 2025.

**Opis treće aktivnosti**

Učenici su već upoznati s pojmom postotka i računaju postotni iznos neke vrijednosti. Za uvodnu aktivnost učitelj učenicima daje osmosmjerku u kojoj učenici traže pojmove na temu postotaka i medija. Primjer osmosmjerke nalazi se na [poveznici.](https://wordsearchlabs.com/view/596304)

Pojmovi: postotak, *Instagram, Facebook,* *Viber*, broj, nepoznanica, učenici, vrijeme, *Snapchat*, *YouTube,* matematika, kalkulator, postupak, istina, istraživanje.

Slika na kojoj se prikazuje tekst, crno-bijelo, Font, tipografija

Opis je automatski generiran

Rješenja osmosmjerke su:

Slika na kojoj se prikazuje dijagram, crta, skeč, crtež

Opis je automatski generiran

*Slika 1. Primjer osmosmjerke s rješenjima*

Nakon uvodne aktivnosti učenici se dijele u parove, kritički promišljaju o podatcima koje nudi sljedeća tablica i traže odgovore na pitanja: *Koja je društvena mreža najpopularnija?*, *Ima li više korisnika* Viber *ili* WhatsApp*?*, *Izrazi postotkom koliko je puta* WhatsApp *popularniji od* Vibera*.* Učitelj dalje potiče učenike da malim istraživanjem u svojem razredu odgovore na nekoliko sljedećih pitanja: *Koliko se učenika tvojeg razreda svakodnevno koristi platformom* YouTube*?*, *Izrazi rješenje postotkom.*, *Koliko se učenika tvojeg razreda koristi* Instagramom*?*, *Izrazi rješenje postotkom.*

**Vrednovanje**

Učenici će, koristeći se linijskim dijagramom, prikazati postotak uporabe pet najzastupljenijih društvenih mreža (platforma).

N – ukupan broj učenika koji se koristi određenom platformom, 1 (%) – postotak učenika koji imaju jedan profil na toj platformi, 2 (%) – postotak učenika koji imaju dva profila na toj platformi, 3 (%) – postotak učenika koji imaju tri profila na toj platformi, 4 (%) – postotak učenika koji imaju četiri profila na toj platformi, 5+ (%) – postotak učenika koji imaju pet i više profila na toj platformi

*Tablica 10. Pregled broja sudionika prema broju otvorenih profila na društvenim mrežama izražen u postotku*

|  |  |  |  |  |  |  |
| --- | --- | --- | --- | --- | --- | --- |
| **Mreža** | **N** | **1 (%)** | **2 (%)** | **3 (%)** | **4 (%)** | **5+ (%)** |
| **Facebook** | 757 | 88,77 | 7,40 | 1,72 | 0,26 | 1,45 |
| **Instagram** | 1658 | 51,63 | 32,57 | 9,35 | 3,74 | 2,59 |
| **Snapchat** | 1134 | 95,15 | 3,35 | 0,62 | 0,53 | – |
| **Viber** | 491 | 98,78 | 0,61 | – | – | – |
| **WhatsApp** | 1593 | 98,93 | 0,38 | 0,19 | 0,31 | – |
| **YouTube** | 1758 | 77,70 | 7,68 | 2,56 | 0,97 | 1,93 |
| **Facebook Messenger** | 903 | 95,68 | 2,66 | 0,78 | 0,78 | – |

Tablica je preuzeta iz stručnog rada *Ispitivanje aktualnih trendova u korištenju društvenim mrežama kod učenika prvog i trećeg razreda srednjih škola u Hrvatskoj* (Buljan Flander, Selak Bagarić, Prijatelj, Čagalj Farkas, 2020.) na mrežnom mjestu <https://hrcak.srce.hr/248368>, pristupljeno 5. 7. 2024.

IZLAZNA KARTICA

Navedi tri društvene mreže kojima se rado koristiš i objasni zašto su baš te mreže tvoj izbor. Koja je dobna granica za korištenje društvenim mrežama? Znaju li tvoji roditelji da se njima koristiš, ako se koristiš?

**Opis četvrte aktivnosti**

Učitelj podsjeća učenike kako je medij svako sredstvo posredstvom kojeg se prenose poruke, vijesti, obavijesti i sl. U širem smislu, medijem možemo nazvati svako sredstvo koje nam omogućuje da komuniciramo o različitim idejama, mislima, osjećajima, stavovima i vrijednostima. Postavlja im pitanja o umjetnostima kao medijima. Primjerice, *Mogu li umjetnosti biti mediji?*, *Kako se poruke prenose u likovnoj, filmskoj, glazbenoj i scenskoj umjetnosti?*

Učenici se zatim dijele u manje skupine i analiziraju primjere prema zadanim smjernicama.

**RADNI LISTIĆ**

|  |  |  |
| --- | --- | --- |
| Primjeri | **Ideje koje prepoznaješ u djelu:** (to može biti tema djela, misli i osjećaji, koji se javljaju dok slušaš/promatraš djelo, stavovi i vrijednosti koje možeš povezati s djelom) | **Elementi izražavanja:** (primjerice, dinamika glazbe, kompozicija likovnih elemenata, kontrasti boja, kontrasti i dinamika pokreta...) |
| Glazba | | |
| Oliver Dragojević, *Vjeruj u ljubav* |  |  |
| John Legend, *All of Me* |  |  |
| Slika | | |
| Marry Cassat*: Mother About to Wash Her Sleepy Child* (1880)  (pristupljeno 12. 7. 2024.) |  |  |
| [Robert Indiana: *LOVE* (1966)](https://www.robertindiana.com/artworks/artworks-items/love5)  (pristupljeno 12. 7. 2024.) |  |  |
| Ples | | |
| [Echoes of Stone - contemporary dance duet - MN DANCE COMPANY - YouTube](https://www.youtube.com/watch?v=e2kfoGoxmow)  (pristupljeno 12. 7. 2024.) |  |  |
| [Liric Ballet Duet (ballet "LUCEAFARUL") - Eugen Doga - YouTube](https://www.youtube.com/watch?v=3qBjUY9I_5Y)  (pristupljeno 12. 7. 2024.) |  |  |
| Koji te se primjer najviše dojmio i zašto? |  | |

Učenici već znaju kako se umjetnost može doživjeti uživo u autentičnim prostorima, kao i u prilagođenim prostorima, primjerice, u sportskim dvoranama. Virtualno se također slušaju koncerti, gledaju izvedbe scenskih djela te posjećuju muzeji. Primjerice, na internetu je dostupan niz cjelovitih koncerata svjetski poznatih umjetnika.

Učenici na mrežnom mjestu <https://www.youtube.com/playlist?list=PL9760EA8B9633FCC0> (pristupljeno 12. 7. 2024.) trebaju izdvojiti jedan koncert ili skladbu po vlastitom izboru, poslušati odabrano te opisati u dnevniku slušanja. Važno je navesti naziv koncerta, izvođače i skladbe u programu te se osvrnuti na razlike između virtualnog i doživljaja uživo. Također, moguće je i virtualno posjetiti muzeje, primjerice pariški Muzejd’Orsayte opisati jednu umjetninu: [Musée d’Orsay, Paris, Paris, Francuska — Google Arts & Culture](https://artsandculture.google.com/partner/musee-dorsay-paris) (pristupljeno 12. 7. 2024.)

Jedan je od novijih medija ulična umjetnost. Mrežno mjesto *Street Art Cities* [https://streetartcities.com](https://streetartcities.com/)(pristupljeno 12. 7. 2024.)pokrenuto je 2016. godine kao mala inicijativa promicatelja ulične umjetnosti te je u međuvremenu značajno proširena ponuda lokacija koje uključuju i Republiku Hrvatsku. Učenici trebaju pretražiti primjere ulične umjetnosti u našoj domovini te izdvojiti i opisati primjer koji je prema njihovim kriterijima jedinstven i drugačiji.

**Vrednovanje**

Odaberi jednu od ponuđenih tema: *pravo prijateljstvo, obitelj, sreća, svakodnevni život* te je pronađi u najmanje četirima različitim umjetničkim medijima. Ne zaboravi navesti autore te nazive djela.

**Opis pete aktivnosti**

Međunarodni *Fair Play* dan obilježava se 7. rujna, a možemo ga obilježavati tijekom cijelog rujna. Učitelj će s učenicima dogovoriti nadnevak obilježavanja održavanjem utrke humanitarna karaktera. Naglasit će važnost komunikacije s medijima kako bi se promovirao događaj. Potaknut će učenike da osmisle jasnu i sažetu poruku o događaju. Poruka bi trebala uključivati nadnevak održavanja, svrhu utrke (obilježavanje *Fair Play* dana) i ključne informacije poput vremena i lokacije održavanja. Učitelj će ih upoznati s važnošću korištenja društvenim mrežama za promociju događaja i primjerene komunikacije u kojoj je važno poštovati pravila privatnosti i pružiti točne informacije. Učenici će izraditi plakate koje će postaviti u školi i zajednici te će obavijest biti objavljena na društvenim mrežama i mrežnoj stranici škole. Mogu se obavijestiti lokalne radiopostaje i televizijske postaje. Učenici će međusobno odabrati i volontere koji će na dan utrke označiti i čuvati stazu. Oni koji nisu u mogućnosti trčati, mogu prohodati stazu. Svi učenici, djelatnici škole i pripadnici zajednice poticat će se na doniranje školskoga pribora koji će se kasnije podijeliti domovima za nezbrinutu djecu, učenicima u školi koji su slabijega imovinskog stanja, učenicima tražiteljima azila i sl. Donacije se skupljaju u razredima do dana trke.

**Vrednovanje**

|  |  |
| --- | --- |
| Razumijem kako se pravilno koristiti medijima za organizaciju događaja. | Badge Tick with solid fill |
| RAZUMIJEM |  |
| NISAM SIGURNA/SIGURAN |  |
| TREBAM POMOĆ |  |

**Jezično-komunikacijsko područje i Prirodoslovno područje**

**Ishodi aktivnosti**

Učenik prepoznaje slučajeve diskriminacije u svakodnevnim situacijama i u animiranom filmu primjereno reagirajući na njih.

Učenik navodi primjere društveno prihvatljivog ponašanja.

Učenik identificira demografske probleme na temelju biološke strukture stanovništva.

Učenik predlaže aktivnosti za poboljšanje kvalitete života starijih osoba u naselju (zgradi, ulici, gradskoj četvrti).

Učenik se koristi medijima za prezentaciju i popularizaciju aktivnosti usmjerenih na brigu o starijim osobama.

**Opis prve aktivnosti**

Učenici će pogledati animirani film Zlatka Grgića i Branka Ranitovića *Tolerancija* (1967.)

Uočit će priču i likove u animiranom filmu, odrediti poruku filma i povezati je sa svojim iskustvom i svijetom koji ih okružuje. Uvodna dramska aktivnost motivirajuća je i u službi stvaranja poticajnog ozračja u procesu učenja i poučavanja.

**Vjetar puše za…**

Učenici sjede na stolcima u krugu. Učitelj, stojeći izvan kruga, izgovara tvrdnje: *Vjetar puše za sve one koji imaju braću.; … za sve one koji imaju kućnog ljubimca.; … za sve one koji vole čitati.; … za sve one koji prije spavanja peru zube.; ... za sve koji imaju neku tajnu.; ... za sve koji su zaljubljeni...*

Svi koji se prepoznaju u izrečenoj tvrdnji, ustaju i mijenjaju mjesta. Igra se može igrati s jednim stolcem manje od broja sudionika. Tada onaj koji ne uspije uhvatiti mjesto, smišlja i naglas izgovara novu tvrdnju.

**Gledanje animiranog filma**

Učitelj najavljuje gledanje filma.(Grgić, Z., Ranitović, B. *Tolerancija*, Zagreb Film, 1967.)

Film je dostupan na poveznici:<https://meduza.carnet.hr/index.php/media/watch/4550> (pristupljeno 15. 7. 2024.)

**Razgovor o gledanome animiranom filmu**

Nakon gledanja filma učitelj potiče razgovor pitanjima: *Kako biste objasnili naslov filma* Tolerancija*?* Učitelj tumači značenje riječi tolerancija ili snošljivost kao prihvaćanje drukčijih shvaćanja, ponašanja i običaja.

*Što znači biti tolerantan?* Učitelj učenike potiče da osvijeste kako to značiprihvatitikulturu i običaje drugih nacija, poštovati drukčije od sebe, jednako uvažavati dostojanstvo svakoga živog bića, prihvatiti invalidne osobe, slijepe, bolesne, starije i nemoćne, poštovati različitosti, prihvatiti i uvažavati jednakost spolova, prihvatiti tuđe ideje i mišljenja, uvažavati slobodu izražavanja, ne nametati svoje mišljenje, imati strpljenja za druge, drukčije, poticati ih i osnaživati u razvoju.

*Nabrojite i zapišite osjećaje koji su se u vama javljali tijekom gledanja filma. Kako ste doživjeli ovaj film? Koji se likovi pojavljuju u filmu? Što je zajedničko svim navedenim likovima? Navedite i zapišite u bilježnicu razloge zbog kojih su odbacivali drukčije od sebe. Obrazložite svoje mišljenje o aktualnosti teme ovog filma. Navedite primjere neprihvaćanja različitih i drukčijih u svojem okružju. Kako vi pokazujete prihvaćanje, odnosno toleranciju, drukčijih, različitih u svojoj sredini?*

**Vrednovanje**

**3 – 2 – 1**

Učitelj daje uputu učenicima o vrednovanju današnjih aktivnosti.

*Navedi tri društveno neprihvatljiva ponašanja koja svakodnevno uočavaš u medijima.*

*Navedi dvije poruke koje biste uputili netolerantnim osobama.*

*Navedi jednu stvar koju ćete nastojati promijeniti u svojem ponašanju nakon gledanja filma.*

**Opis druge aktivnosti**

Učenici na mrežnom mjestu Instituta za istraživanje migracija (<https://www.imin.hr/ostarjeti-u-vlastitom-domu-izazovi-i-perspektive/,> pristupljeno 12. 7. 2024.) samostalno čitaju uvodne rečenice o projektu *Ostarjeti u vlastitom domu* ili čitaju polazni tekst na radnom listiću:

**RADNI LISTIĆ**

Demografsko starenje jedan je od najvećih izazova Republike Hrvatske i njezinih javnih politika koje na to moraju adekvatno odgovoriti. U Hrvatskoj je 2019. godine svaki peti stanovnik bio u dobi od 65 i više godina. Unatoč velikom broju istraživanja povezanih s izazovom starenja posljednjih godina, neka temeljna pitanja ostaju i dalje bez odgovora. Jedno od pitanja koje zahtjeva dodatna istraživanja i bolje podatke, a naročito u Hrvatskoj, tiče se uloge i značenje obiteljskih veza i solidarnosti u procesu starenja te različitih aspekata starenja i kvalitete života onih koji ostaju živjeti u vlastitom domu. Svrha je projekta da se rezultatima pridonese razvoju adekvatnih javnih politika i preporuka u svrhu povećanja kvalitete života starijih stanovnika i bolje organizacije izvaninstitucionalne formalne skrbi.

U bilježnicu odgovori na sljedeća pitanja.

a) Koji je demografski proces opisan u tekstu?

b) Zašto je demografsko starenje problem cijele zajednice i države?

Učenici prema učiteljevoj uputi u grafičkom organizatoru prikazuju svoje obiteljsko stablo. Za izradu obiteljskog stabla mogu se koristiti i nekim od besplatnih alata kakav je, primjerice, *StoryboardThat* (<https://www.storyboardthat.com/hr/storyboards/hr-examples/novi-ed-predlozak-obiteljskog-stabla-4/>, pristupljeno 5. 7. 2024.)

Učenici uspoređuju završene radove i zbrajaju koliko svi zajedno imaju živućih djedova i baka. Slijedi razgovor o odnosu unuka i drugih članova zajednice prema stari(ji)m osobama. Moguća pitanja za metodu razgovora: *Živiš li u istom kućanstvu s djedom i bakom?*, *Koje aktivnosti obavljaš s djedovima i bakama u njihovu domu, a koje izvan doma?*, *O kojim temama razgovaraš s njima?*, *Postoje li u tvojoj zgradi (naselju) starije osobe koje nemaju unuke?*, *Tko ih posjećuje?*, *Prema tvojem mišljenju, kako se osjećaju starije osobe koje nitko od mlađih ne posjećuje?*, *Možemo li kao razredna zajednica organizirati neku aktivnost za kvalitetniji život starijih osoba?*, *Što najprije trebamo doznati o starijim osobama u svojem naselju (zgradi, gradskoj četvrti)?*

Ova se aktivnost može organizirati kao skupinski rad. Pitanja se podijele učenicima na radnim listićima.

**RADNI LISTIĆ**

**JESU LI NAŠI DJEDOVI I BAKE USAMLJENI?**

Broj članova skupine: \_\_\_\_\_\_\_\_\_\_\_

1. Koliko vas živi u istom kućanstvu s djedom i bakom? \_\_\_\_\_\_\_\_\_\_\_\_

2. Koje aktivnosti obavljaš s djedom i bakom:

a) u njihovu domu \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

b) izvan njihova doma? \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

3. O kojim temama razgovarate sa svojim djedovima i bakama?

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

4. Postoje li u vašim zgradama, ulici ili naselju starije osobe koje nemaju unuke? Tko ih posjećuje? Prema vašem mišljenju, kako se osjećaju starije osobe koje nitko od mlađih ne posjećuje?

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

5. Možemo li kao razredna zajednica organizirati neku aktivnost za kvalitetniji život starijih osoba? Navedite nekoliko primjera.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

6. Što najprije trebamo doznati o starijim osobama u svojem naselju (zgradi, ulici, gradskoj četvrti)?

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Skupine predstavljaju odgovore na pitanja s radnog listića. Radne listiće pričvrstiti na vrata učionice s vanjske strane. Nakon rasprave članovi skupine rangiraju predložene aktivnosti drugih skupina upisujući bodove uz predložene aktivnosti. Najveći broj bodova ovisi o broju skupina, primjerice, ako je bilo pet skupina, najveći je broj bodova pet i taj se broj dodjeljuje aktivnosti koju bi učenici jedne skupine najprije proveli. Bodove od jedan do pet upisuje predstavnik prve skupine tako da učenici ne vide upisano. Slijedi upis bodova od predstavnika drugih skupina i na kraju svi učenici izlaze pogledati stanje bodova.

Prema učeničkim odgovorima, odnosno rangiranju predloženih aktivnosti, učitelj usmjerava izradu plana istraživačkih aktivnosti. Plan istraživačkih aktivnosti učenici rade u istim skupinama koje su rješavale radni listić ili u novim skupinama, na dodijeljenom papiru. Skupine predstavljaju izrađeni plan i kratko raspravljaju o predloženim aktivnostima.

U skladu s dogovorenim planom i prema učiteljevoj uputi, učenici u skupinama koje su izradile plan istražuju temu stupnja demografske ostarjelosti i kvalitete života starijih osoba u svojemu životnom okružju (naselju, zgradi, gradskoj četvrti). Na mrežnim mjestima Državnoga zavoda za statistiku prikupljaju podatke o dobnoj strukturi stanovništva svojeg naselja ili metodom anketiranja provode „popis” stanovništva u svojoj zgradi/ulici. Prikupljene podatke organiziraju u tablicu i vizualiziraju kružnim dijagramom. Uz tablicu i dijagram u istraživačko izvješće upisuju nekoliko rečenica analize dobne strukture stanovništva, navodeći prijedloge aktivnosti za poboljšanje kvalitete života starih osoba u svojem naselju (zgradi, ulici, gradskoj četvrti) za koje su se odlučili nakon rasprave provedene prije istraživanja.

Učenici uspoređuju istraživačka izvješća i odabiru prijedloge aktivnosti koje će kao razredna zajednica provesti u svojem naselju (zgradi, ulici, gradskoj četvrti) za poboljšanje kvalitete života starijih osoba. Dogovaraju uloge u tim aktivnostima, primjerice, kontaktiranje odabranih starijih osoba, dogovor o terminu posjeta, sadržaju razgovora i načinu medijske prezentacije provedenih aktivnosti.

Medijska prezentacija provedenih učeničkih aktivnosti: provedene se aktivnosti prezentiraju na zajedničkom posteru prema učiteljevoj uputi. Poster bi trebao sadržavati fotografije susreta sa starijim osobama, kratke izjave učenika o tome kako su se osjećali tijekom susreta sa starijim osobama i odabrane rečenice koje sadržavaju poruke mladih starijim osobama i zajednici. Ostali elementi postera rezultat su učeničke kreativnosti. Poster i usmeno izlaganje uz poster učenici postavljaju na mrežno mjesto škole, a mogu dodati i snimljene intervjue s osobama koje su posjetili.

Završna aktivnost može biti usporedba učeničkih provedenih aktivnosti s prezentacijom na mrežnom mjestu Nastavnoga zavoda za javno zdravstvo dr. Andrija Štampar (<https://stampar.hr/hr/novosti/medunarodni-dan-starijih-osoba-1-listopada-2023>, pristupljeno 5. 7. 2024.).

**Vrednovanje**

Učenici samostalno odgovaraju na pitanja na izlaznoj kartici.

1. Koje su probleme kvalitete života izdvojili sudionici našeg istraživanja?

2. Koje aktivnosti možemo/mogu provesti za poboljšanje kvalitete života starijih osoba u svojem naselju (zgradi, ulici, gradskoj četvrti)?

3. Kako možemo iskoristi medije za prezentaciju i popularizaciju aktivnosti usmjerenih na brigu o stari(ji)m osobama?

1. U tekstu Smjernica pojmovi *učenik* i *učitelj* označuju osobe obaju spolova. [↑](#footnote-ref-2)
2. Na temelju Zakona o hrvatskom jeziku (NN 14/2024) u ovom se dokumentu upotrebljava pojam *kurikul* i njegove izvedenice. Kod navođenje srodnih dokumenata, koji su objavljeni prije stupanja Zakona o hrvatskom jeziku na snagu, u istom se značenju zadržava pojam *kurikulum* i njegove izvedenice. [↑](#footnote-ref-3)